title: Ville Larinto

text: Ensimmäisen maailmancupin osakilpailuvoittonsa Larinto saavutti Kuopiossa 1. joulukuuta 2010. Myöhemmin samalla kaudella hän sijoittui toiseksi Lillehammerin jälkimmäisessä osakilpailussa. Loukkaannuttuaan mäkiviikolla Garmisch-Partenkirchenin osakilpailussa 1. tammikuuta 2011 Larinto joutui jättämään kauden kesken polven eturistisiteen katkettua. Hän palasi mäkeen Salpausselän Kisoissa 3. maaliskuuta 2012 joukkuemäessä.


title: Ville Larinto

text: Larinto lopetti uransa mäkihyppääjänä keväällä 2018.


title: Benjamin Leadbeater

text: Benjamin Leadbeater (1760–1837) oli brittiläinen luonnontieteilijä, lintutieteilijä ja taksonomi.


title: Benjamin Leadbeater

text: Leadbeater oli maailmankuulu luonnonhistoriallisten tuotteiden kauppias Lontoossa. Hänen liikkeensä sijaitsee osoitteessa 19 Brewer Street, Piccadilly.


title: Benjamin Leadbeater

text: Leadbeater nimesi linnuista muun muassa platinafasaanin ("Chrysolophus amherstiae").


title: Benjamin Leadbeater

text: Hänen kunniakseen on nimetty arokakadu ("Cacatua leadbeateri"), violettisäihkykolibri ("Heliodoxa leadbeateri") ja etelänkalkkunasarvekas ("Bucorvus leadbeateri").


title: Noneeni

text: Noneeni eli 1-noneeni eli nonyleeni (CH) on hiilivetyihin kuuluva orgaaninen yhdiste. Noneenimolekyylissä on 9 atomia hiiltä, 18 atomia vetyä sekä yksi kaksoissidos. Se on kahdeksanneksi yksinkertaisin alkeeni (yksinkertaisin on eteeni).


title: Noneeni

text: Huoneenlämmössä ja normaalipaineessa nestemäinen noneeni on väritön, ja se syttyy helposti.


title: Noneeni

text: Noneenia valmistetaan propeenitrimeeristä. Yhdistettä käytetään dekanolin valmistamiseen niin kutsutulla oksoprosessilla dekyyliesterien synteesiin pesuaineina käytettävien nonyylifenolin ja nonyylifenolietoksylaatin valmistuksessa.


title: Radha Burnier

text: Radha Burnier (15. marraskuuta 1923 Adyar, Intia – 31. lokakuuta 2013 Adyar) oli Kansainvälisen Teosofisen Seuran presidentti. Hänen isänsä Nilakanta Sri Ram toimi samaisen seuran viidentenä presidenttinä aina vuodesta 1953 vuoteen 1973 saakka.


title: Radha Burnier

text: Radha Burnier suoritti akateemisen tutkinnon sanskriitissa ja klassisissa aineissa Madrasin yliopistossa. Yliopisto-opiskelujen ohessa hän opiskeli vuosia klassista tanssia Arundalejen perustamassa Kalakshetran-säätiössä. Hän esitti myös yhtä pääosaa Jean Renoirin elokuvassa "Le Fleuve" (Joki) vuonna 1951.


title: Radha Burnier

text: Tämän lisäksi hän toimi Adyarin kirjaston ja tutkimuskeskuksen johtajana. Ennen seuran presidenttiyttä hän toimi Teosofisen Seuran Intian osaston ylisihteerinä vuosien 1960 ja 1978 välillä. Kansainvälisen Teosofisen Seuran presidentti hänestä tuli vuonna 1980. Hän oli myös Jiddu Krishnamurtin ystävä.Suomennetut teokset:


title: Marina Berti

text: Elena Maureen Bertolini eli Marina Berti (29. syyskuuta 1924 Lontoo – 29. lokakuuta 2002 Rooma) oli italialainen näyttelijä.


title: Marina Berti

text: Vuonna 1941 debytoinut Berti esiintyi enimmäkseen sivurooleissa. Tunnetuimpia elokuvia, joissa hänet nähdään, ovat "Kuningaskuntani naisesta" (1955) ja "Rouva Suorasuu" (1962). Hän oli naimisissa Claudio Goran kanssa vuodesta 1944 tämän kuolemaan 1998.


title: Marina Berti

text: Berti kuoli syöpään syksyllä 2002 ollessaan 78 vuoden ikäinen.


title: Kylkiluu-poikkihaarakenivel

text: Kylkiluu-poikkihaarakenivel () muodostuu kylkiluun ja sitä vastaavan selkänikaman poikkihaarakkeen. Kylkiluu-poikkihaarakenivel mahdollistaa rintakehän laajenemisen sisäänhengityksessä yhdessä kylkiluunpään nivelen kanssa.


title: Friedrich Brüggemann

text: Friedrich Brüggemann (1850 Bremen–6. huhtikuuta 1878 Lontoo) oli saksalainen eläintieteilijä.


title: Friedrich Brüggemann

text: Brüggemann oli pestautuneena British Museumin korallitutkimuksiin kuollessaan verenvuototautiin 1878.


title: Friedrich Brüggemann

text: Brüggemann nimesi linnuista muun muassa borneontäpläfasaanin ("Polyplectron schleiermacheri") ja tammipitan ("Pitta kochi").


title: Fender Jaguar

text: Fender Jaguar on Fenderin vuodesta 1962 lähtien valmistama kitaramalli ja ensimmäinen Fenderin valmistama kitara, jossa oli 22 nauhaa.


title: Fender Jaguar

text:
Jaguar oli Stratocasteriin tai Telecasteriin verrattuna hieman pienemmän kokoinen ja varta vasten suunniteltu pienisormisille soittajille. Se oli Jazzmasterin tavoin suunniteltu jazz-muusikoille, mutta yleistyi nopeasti monien surf-muusikoiden yhteydessä.
Jaguarista on myös tehty Fender Jaguar Bass -bassoversio.


title: Regimantas Adomaitis

text: Regimantas Adomaitis (s. 31. tammikuuta 1937) on liettualainen näyttelijä. Hän syntyi Šiauliaissa, valmistui Vilnan yliopistosta ja kuului Sąjūdisin aloiteryhmään. Elokuvien joukossa, joissa hän esiintyi, oli "Suloinen sana – vapaus" ("Eto sladkoje slovo – svoboda!", 1973); hän on lisäksi tullut tunnetuksi teatterista ja televisiosta.


title: Regimantas Adomaitis

text: Adomaitisin suosio ei rajoittunut Liettuaan, vaan hän loi merkittävän uran myös Saksassa.


title: Günter Reisch

text: Günter Julius Hermann Reisch (24. marraskuuta 1927 Berliini – 24. helmikuuta 2014) oli saksalainen elokuvaohjaaja ja -käsikirjoittaja. Hän syntyi Berliinissä, kasvoi vuodesta 1934 Potsdamissa ja teki jo vuonna 1950 yhteistyötä Kurt Maetzigin kanssa.


title: Günter Reisch

text: Reischin myöhemmältä uralta on peräisin muun muassa elokuva "Anton der Zauberer" (1977). Hän kuului Akademie der Künsteen ja Deutsche Filmakademieen.


title: Malcolm Allen

text: Malcolm Allen (29. toukokuuta 1973, Wauchope, Uusi Etelä-Wales) on entinen australialainen uimari, joka edusti kotimaataan kesäolympialaisissa 1996 Yhdysvaltain Atlantassa. Hän sijoittui kolmanneksitoista 400 metrin vapaauinnissa sekä neljänneksi 4x200 metrin vapaauintiviestissä, yhdessä muun joukkueen kanssa. Vuotta aikaisemmin, lyhyen radan MM-kilpailuissa Brasilian Rio de Janeirossa Allen oli voittanut MM-kultaa 4x200 metrin vapaauintiviestissä, sekä pronssia 400 metrin vapaauinnista.


title: Red Bull RB4

text: Red Bull RB4 oli Adrian Neweyn suunnittelema Formula 1 -auto, jolla Red Bull -talli kilpaili kaudella 2008. Auto julkistettiin 16. tammikuuta 2008 Jerezin radalla Espanjassa. Autoa kilpailuissa ajoivat David Coulthard ja Mark Webber. Autolla saavutettiin yksi palkintosija, muttei voittoja, sekä koko kaudelta yhteensä 29 pistettä, joka oikeutti valmistajien pistetaulukossa seitsemänteen sijaan.


title: Lennox Miller

text: Lennox V. Miller (8. lokakuuta 1946 Kingston, Jamaika – 8. marraskuuta 2004 Pasadena, Kalifornia, Yhdysvallat) oli jamaikalainen yleisurheilija ja olympiamitalisti.


title: Lennox Miller

text: Miller voitti uransa aikana kaksi olympiamitalia: hopeaa Méxicossa 1968 ja pronssia Münchenissä 1972, molemmat 100 metrin juoksussa. Münchenissä hän sijoittui lisäksi Jamaikan joukkueen ankkurina neljänneksi 4 × 100 metrin viestijuoksussa.


title: Lennox Miller

text: Miller työskenteli aktiiviuransa jälkeen hammaslääkärinä Pasadenassa, Kaliforniassa, jossa hän kuoli syöpään 58-vuotiaana. Pikajuoksija Inger Miller on hänen tyttärensä.


title: Larry James

text: George Lawrence "Larry" James (6. marraskuuta 1947 – 6. marraskuuta 2008) oli yhdysvaltalainen pikajuoksija.


title: Larry James

text: James voitti kulta- ja hopeamitalit vuoden 1968 kesäolympialaisissa Méxicossa. Kultaa hän sai 4 × 400 metrin viestijuoksussa, jossa Yhdysvallat juoksi maailmanennätysajan 2.56,16. Hopeaa hän sai 400 metrin juoksussa, jossa maanmies Lee Evans oli häntä nopeampi. Ennen olympialaisia Jamesin nimissä oli 400 metrin juoksun maailmanennätys 44,1. Hän sijoittui tuolla ajalla toiseksi Yhdysvaltain olympiakarsinnoissa mutta 0,1 sekuntia nopeammin juossut Evans käytti niin sanottuja siilipiikkareita, joten hänen tulostaan ei hyväksytty maailmanennätykseksi.


title: Larry James

text: Vuoden 1970 universiadeissa Larry James voitti 400 metrin aitajuoksun ajalla 50,2 ja 4 × 400 metrin viestijuoksun ajalla 3.03,3.


title: Rocklandin piirikunta

text: Rocklandin piirikunta () on piirikunta New Yorkin osavaltiossa, Yhdysvalloissa. Vuoden 2010 väestölaskennassa piirikunnan asukasluku oli 311 687. Sen hallintokaupunki on New City, joka on myös noin 34 000 asukkaallaan piirikunnan suurin kaupunki. Piirikunta kattaa 515 neliökilometrin suuruisen alueen.


title: Rocklandin piirikunta

text: Rocklandin piirikunta muodostettiin 23. helmikuuta vuonna 1798 Orangen piirikunnan kaakkoisesta osasta.


title: Rocklandin piirikunta

text: Vuoden 2000 väestölaskennassa pääosin englanninkielisen piirikunnan suurimmat vähemmistökielet olivat espanja (10,18 %), jiddiš (4,96 %), ranska (4,33 %), italia (1,45 %), tagalog (1,30 %), heprea (1,25 %) ja venäjä (1,01 %). Piirikunnan asukkaista 31,4 prosenttia on juutalaisia, mikä on prosentuaalisesti enemmän kuin missään muussa Yhdysvaltain piirikunnassa.


title: Sheila Sherwood

text: Sheila Sherwood (s. 22. lokakuuta 1945) on brittiläinen yleisurheilija. Hän sai uransa ainoan olympiamitalin Méxicossa vuoden 1968 kesäolympialaisissa, joissa hän voitti hopeaa naisten pituushypyssä.


title: Sheila Sherwood

text: Sherwood ylsi kuitenkin kultaan Kansainyhteisön kisoissa vuonna 1970. Hän on naimisissa aikanaan Méxicossa pronssia voittaneen yleisurheilija John Sherwoodin kanssa. Aktiiviuransa lopetettuaan hän on toiminut liikunnanopettajana Sheffieldissä.


title: John Sherwood

text: John Sherwood (s. 4. kesäkuuta 1945) on brittiläinen yleisurheilija. Hän voitti miesten 400 metrin aitajuoksun pronssia vuoden 1968 kesäolympialaisissa Méxicossa. Muita saavutuksia olivat hopea yleisurheilun Euroopan-mestaruuskilpailuissa 1969 ja kulta Kansainyhteisön kisoissa 1970.


title: John Sherwood

text: Sherwood hankki vuosikymmenten ajan elantonsa työskentelemällä liikunnanopettajana Sheffieldissä ennen eläkkeelle jäämistään vuonna 2006. Hänen puolisonsa on pituushyppääjä Sheila Sherwood.


title: Lindy Remigino

text: Lindy John Remigino (3. kesäkuuta 1931 Queens, New York – 11. heinäkuuta 2018) oli yhdysvaltalainen yleisurheilija ja olympiavoittaja.


title: Lindy Remigino

text: Remigino voitti kaksi kultamitalia Helsingin kesäolympialaisissa 1952. Hän voitti henkilökohtaisen kultamitalin 100 metrin juoksussa, jonka loppukilpailussa neljä parasta saivat saman ajan 10,4 s. Toinen kultamitali tuli 4 × 100 metrin viestijuoksusta, jossa hänen lisäkseen voittajajoukkueeseen kuuluivat Dean Smith, Harrison Dillard ja Andy Stanfield.


title: Lindy Remigino

text: Aktiiviuransa jälkeen Remigino siirtyi valmentajantyöhön high schoolissa. Hänen valmentamansa Hartford Public Schoolin joukkueet voittivat 31 osavaltiomestaruutta Remiginon 43-vuotisen valmennusuran aikana.


title: Stephan Zünd

text: Stephan Zünd (s. 3. heinäkuuta 1969 Zürich) on sveitsiläinen uransa lopettanut mäkihyppääjä.


title: Stephan Zünd

text: Zündin paras arvokisasijoitus on suurmäen viides tila Val di Fiemmen maailmanmestaruuskilpailuissa 1991. Samoissa kisoissa hän oli vielä normaalimäessä kuudes, ja joukkuemäen kilpailussa Sveitsin joukkue, jossa Zünd hyppäsi, sijoittui kuudenneksi. Seuraavana vuonna hän osallistui Albertvillen talviolympialaisiin, jossa sijoitukset olivat normaalimäessä 20:s ja suurmäessä 23:s. Falunin maailmanmestaruuskilpailuissa 1993 Zünd oli suurmäen 24:s ja normaalimäen 44:s.


title: Stephan Zünd

text: Lentomäen maailmanmestaruuskilpailuissa Zündin paras sijoitus oli Planican kisoissa 1994 saavutettu kuudes sija. Maailmancupissa hän pystyi neljään osakilpailuvoittoon ja saavutti yhteensä 14 palkintokorokepaikkaa. Hän oli maailmancupin loppupisteissä toinen Itävallan Andreas Felderin jälkeen kaudella 1990-1991.


title: Stephan Zünd

text: Uransa Zünd lopetti keväällä 1996.


title: Mel Patton

text: Melvin Emery ”Mel” Patton (16. marraskuuta 1924 Los Angeles – 9. toukokuuta 2014 Fallbrook) oli yhdysvaltalainen yleisurheilija ja olympiavoittaja.


title: Mel Patton

text: Patton voitti Lontoon kesäolympialaisissa 1948 kaksi kultamitalia: 200 metrin juoksusta ajalla 21,1 ja 4 × 100 metrin viestijuoksusta. Jälkimmäisessä lajissa hänen lisäkseen voittajajoukkueeseen kuuluivat Barney Ewell, Lorenzo Wright ja Harrison Dillard.


title: Mel Patton

text: Patton ei osallistunut koskaan Yhdysvaltain mestaruuskilpailuihin.


title: James Paul Chapin

text: James Paul Chapin (9. heinäkuuta 1889 New York – 5. huhtikuuta 1964) oli yhdysvaltalainen lintutieteilijä.


title: James Paul Chapin

text: Chapinin vanhemmat olivat Gilbert Granger Chapin ja Nano Eagle. Koulupoikana hän vietti paljon aikaa Staten Islandilla tutustuen luontoon ja eläimiin. Päätettyään koulunsa 16-vuotiaana hän meni vuodeksi töihin American Museum of Natural History -museoon. Hän opiskeli biologiaa Columbian yliopistossa ja väitteli filosofian tohtoriksi 1932.


title: James Paul Chapin

text: Toisen opiskeluvuoden päätyttyä 1909 hän liittyi Belgian kuningas Leopold II:n American Museum of Natural Historylle esittämään kutsuun suorittaa etnologinen tutkimusretki Belgian Kongoon. Vanhemmaksi tutkijaksi mukaan lähti Herbert Lang. Erityisen onnistunut retki kesti viisi ja puoli vuotta. Sen tuloksena New Yorkiin saatiin valtava kokoelma, joka käsitti 5 800 nisäkästä, 6 400 lintua, 4 800 matelijaa ja sammakkoeläintä, 6 000 kalaa, yli 100 000 selkärangatonta ja 3 800 antropologista esinettä. Näiden lisäksi kokoelma käsitti 9 890 valokuvanegatiivia ja 300 vesiväärimaalausta sekä useita niteitä kenttämuistiinpanoja. Retkikunta taivalsi jalan noin 25 000 kilometriä ilman vakavia onnettomuuksia tai sairastumisia, mikä on hämmästyttävää, sillä maasto, kasvillisuus ja elinolosuhteet olivat hyvin vaikeita.


title: James Paul Chapin

text: Palattuaan Kongosta Chapin osallistui ensimmäiseen maailmansotaan. Ranskankielentaitoisena hän palveli upseerina Ranskassa 1917–1919. Sodan jälkeen hän päätti opintonsa ja jäi töihin American Museumiin, ensin assistenttina, myöhemmin intendenttinä. Hän jäi eläkkeelle 40 vuoden työrupeaman jälkeen.


title: James Paul Chapin

text: Chapinin työuraa leimasi Kongo. Vuosikausia häntä työllisti valtavan kokoelman analysointi. Hän kävi Kongossa vielä viisi kertaa. 1926–1927 hän retkeili maan itäosan vuoristoalueella, 1930 Lukolelassa ja 1937 onnistuneella retkellä etsimässä kongonriikinkukkoa ("Afropavo congensis"), jonka hän nimesi 1936. 1942 hän vieraili siellä sotatoimiupseerina. Vuosina 1953–1958 hän asui Kongossa vaimonsa Ruthin kanssa ja toimi IRSAC:n lintutieteellisenä tutkijana Lake Kivun alueella.


title: James Paul Chapin

text: 1942 hän joutui sotatoimissa Ascensionille, jolla hän tutki nokitiiran ("Sterna fuscata") pesimäbiologiaa ja julkaisi lajista merkittävän tutkielman. Työnsä ohella hän toimi American Ornithologists' Unionin (AOU) puheenjohtajana 1939–1942.


title: James Paul Chapin

text: Ollessaan Ranskassa sotimassa hän tutustui Suzanne Droueliin ja he avioituivat 31. lokakuuta 1921. Heille syntyi neljä lasta. Avioliitto päättyi eroon 1939. Chapin avioitui 5. syyskuuta 1940 Ruth Trimblen kanssa, joka oli ollut Carnegie Museumin lintuosaston kuraattori.


title: James Paul Chapin

text: Chapinin kirjallinen tuotanto oli hyvin laaja.


title: James Paul Chapin

text: Hänen kunniakseen on nimetty muun muassa tansanianapali ("Apalis chapini") ja sieppotimali ("Kupeornis chapini").


title: Silencer

text: Silencer oli ruotsalainen black metal -yhtye, joka ehti lyhyen uransa aikana julkaista demon lisäksi yhden albumin. Silencerin muodostivat vokalisti Nattramn sekä kitaristi-basisti Leere (ex-Shining) sekä rumpali Steve Wolz (Bethlehem). Yhtyeen ainoa pitkäsoitto "Death - Pierce Me" on saavuttanut black metal -piirien keskuudessa suosiota brutaaleilla, mielenvikaisilla sanoituksillaan sekä omalaatuisilla laulusuorituksillaan ja äänimaisemillaan.


title: Silencer

text: Laulajasta liikkuu monia huhuja, ja hänen henkilöllisyyttään ei täysin tiedetä. Eräiden huhujen mukaan hän hakkasi kirveellä sormet irti kädestään ja joutui pakkohoitoon, toisen huhun mukaan taas hän leikkasi kämmenet irti, ja korvasi ne siansorkilla. Hänen myös väitetään lyöneen pikkutyttöä kirveellä päähän, ja sen jälkeen pyytäneen poliisia ampumaan hänet. Toisten lähteiden mukaan hän taas karkasi mielisairaalasta ja löi karkumatkallaan tyttöä kirveellä. Joidenkin lähteiden mukaan iskun takana taas oli Nattramnin veli, joka päätyi tekemään itsemurhan tajuttuaan tekonsa.


title: Silencer

text: Nattramnilla on myös sooloprojekti "Diagnose Lebensgefahr", jonka hänen väitetään aloittaneen hoitomuotona pakkohoidossa.


title: Mikael Martinsson

text: Mikael Martinsson (s. 25. marraskuuta 1968) on ruotsalainen entinen mäkihyppääjä.


title: Mikael Martinsson

text: Martinsson osallistui urallaan kaksiin talviolympialaisiin: Albertvillen olympialaisiin 1992 ja Lillehammerin olympialaisiin 1994. Albertvillen kisoissa sijoitukset olivat suurmäessä 16:s ja normaalimäessä 17:s. Lillehammerin olympialaiset sujuivat heikommin, sillä suurmäessä hän oli 34:s ja normaalimäessä 23:s.


title: Mikael Martinsson

text: Hänen paras arvokisasijoituksensa tuli Lahden maailmanmestaruuskilpailuista 1989, jossa Ruotsin mäkihyppyjoukkue sijoittui joukkuemäen kilpailun viidenneksi. Henkilökohtaisissa kilpailuissa hän oli normaalimäen 25:s ja suurmäen 60:s. Kaksi vuotta Lahden kisojen jälkeen järjestettiin MM-kilpailut Italian Val di Fiemmessä, jossa hän sijoittui suurmäessä 11:nneksi ja normaalimäessä 19:nneksi.


title: Mikael Martinsson

text: Lentomäen maailmanmestaruuskilpailuissa 1992 Martinsson sijoittui kahdeksanneksi, joka on hänen uransa paras henkilökohtainen arvokisasijoitus. Maailmancupin osakilpailun hän voitti kerran, kotikilpailunsa Falunissa 1991. Yhteensä hän seisoi kuusi kertaa maailmancupin kolmen parhaan joukossa.


title: Mikael Martinsson

text: Viimeisen kilpailunsa Martinsson hyppäsi helmikuussa 1995.


title: Jalousie

text: Jalousie, Tango tsigane (suomeksi Mustasukkaisuutta) on Jacob Gaden (1879–1963) säveltämä tango, jota pidetään tanskalaisen musiikin kansainvälisesti kuuluisimpana ja levytetyimpänä teoksena.


title: Jalousie

text: Vuosina 1921–1927 Jacob Gade toimi 24-henkisen "Paladsteatret"-elokuvateatterin orkesterin kapellimestarina Kööpenhaminassa. Tuohon aikaan mykkäfilmien taustalla soitti elävä orkesteri luoden elokuviin tunnelmaa. Suuri osa yhtyeen musiikista oli Gaden säveltämää.


title: Jalousie

text: Kappale ensiesitettiin elokuvan "Don Q Son of Zorro" taustalla, jonka ensi-ilta Kööpenhaminassa oli 14. syyskuuta 1925. Elokuvan pääosissa olivat Douglas Fairbanks ja Mary Astor. Mustasukkaisuus ei ollut itse elokuvan keskeisiä teemoja, mutta tango sopi Gaden mielestä elokuvan keskiamerikkalaiseen tunnelmaan. Sävellys syntyi Gaden loma-asunnolla Tibirke Møllessä.


title: Jalousie

text: Gade on kertonut, että hänen lukemansa uutinen mustasukkaisuuden aiheuttamasta murhasta laukaisi prosessin, jonka tuloksena sävellys syntyi. Sana "Tsigane" (mustalainen) viittaa kappaleen alussa olevaan virtuoosimaiseen viulujohdantoon. Muutoin kappale koostuu kahdesta melodisesti vahvasta osasta. Temperamenttinen d-molliosa lientyy lyyriseksi D-duuriosioksi kappaleen edetessä.


title: Jalousie

text: Samana vuonna Gade oli perustanut oman musiikkikustannusyhtiön yhdessä kapellimestari Jens Warnyn kanssa. Jalousie oli kustantajan ensimmäinen nuottijulkaisu ja sen suurin menestys. Jo seuraavana vuonna teos julkaistiin muun muassa Harms-kustantamon kautta New Yorkissa ja Brullin kautta Pariisissa. Sittemmin teosta julkaistiin eri muodoissa useissa maissa, sekä instrumentaali- että tekstitettyinä versioina. 1930-luvulla kappale levisi lukuisten gramofonilevytysten ja radiosoittojen ansiosta ympäri maailman.


title: Jalousie

text: Gade pystyi keskittymään täysipainoisesti säveltäjänuraansa eritoten Jalousie-tangosta saamiensa merkittävien tulojen turvin ja hänestä tuli varakas mies. Vuonna 1956 Gade osoitti teoksesta saatavat tulot nimeään kantavalle säätiölle, joka on vuodesta 1964 jakanut merkittäviä apurahoja nuorille muusikkolahjakkuuksille.


title: Jalousie

text: Vielä 1970-luvulla arvioitiin, että kappale soi jossain päin maailmaa joka minuutti. Vain Beatlesin "Yesterday" ylsi tuolloin yhtä suureen suosioon. "The Performing Rights Society"n mukaan laulu on yhä maailman soitetuimpia sävelmiä. Erityisen suosittu se on Yhdysvalloissa, Japanissa, Saksassa, Italiassa, Itä-Euroopassa, Suomessa ja Argentiinassa.


title: Jalousie

text: Vuonna 1938 Arthur Fiedlerin levytys yhdessä Boston Pops Orchestran kanssa Victor-levy-yhtiölle oli ensimmäinen viihdemusiikin orkesterilevytys, joka ylitti miljoonan myydyn levyn rajan vuonna 1952. Se vaikutti osaltaan tangomusiikin aikansa maailmanlaajuiseen suosioon.


title: Jalousie

text: Yhdysvaltalainen Vera Bloom teki lauluun englanninkielisen sanoituksen vuonna 1931, josta englantilaisen Vera Lynnin Toisen maailmansodan aikana tekemä levytys nousi kansainväliseksi hitiksi. Amerikkalaisen Frankie Lainen vuonna 1953 tekemä levytys ylitti myös miljoonan kappaleen myyntiluvut.


title: Jalousie

text: Sittemmin laulun ovat levyttäneet muun muassa viulisti Yehudi Menuhin, monet tanskalaiset sinfoniaorkesterit, Placido Domingo, Ib Hansen, viulisti Wandy Tvorek, sekä muun muassa maailmankuulu argentiinalainen tango-orkesteri Sexteto Mayor. Jacob Gade itsekin toimi kapellimestarina useissa johtamiensa viihdeorkesterien levytyksissä. Alankomaalainen Arie Maasland (Malando) orkestereineen levytti laulun vuonna 1960.


title: Jalousie

text: Suomessa laulun levyttivät ensimmäisinä instrumentaaliversioina Kaarlo Valkama (1933, Bellacord) sekä vuoden 1938 jälkeen Gramophone-Work-Orkesteri (levytysvuosi tuntematon) Sointu-yhtiölle. Laulettuna versiona ensimmäiseksi ehti Erkki Eirto Sointu-yhtiölle 1943 tuntemattomaksi jääneen sanoittajan sanoihin. Olavi Virta levytti tangon Tapio "Kullervo" Lahtisen sanoittamana kahdesti, ensin Toivo Kärjen orkesterin solistina 28. toukokuuta 1953 ja toistamiseen Tukholmassa unkarilaissyntyisen Max Skalkan johtaman orkesterin kanssa vuonna 1956. Lahtinen kertoi myöhemmin, että hän kirjoitti tekstin vain Virtaa ajatellen eikä hän uskonut kenenkään muun pystyvän esittämään sitä hänen tarkoittamallaan tavalla. Samalla sanoituksella kappaleen ovat myöhemmin levyttäneet muun muassa Kipparikvartetti (1957), Jorma Lyytinen (1960), Sleepy Sleepers (1978), Arja Saijonmaa (1985), Lea Laven (1989), Reijo Taipale (1990) ja Tapani Kansa (1993). Juha Vainion sanoittaman version levytti Eino Grön 1975. Arja Saijonmaa on levyttänyt laulun myös ruotsiksi Stig Anderssonin sanoihin 1984. Harmonikalla tangon on levyttänyt mm. Lasse Pihlajamaa vuonna 1959.


title: Jalousie

text: Laulua on käytetty musiikkina yli sadassa elokuvassa ja televisiotuotannossa. Elokuvista tärkeimpiä ovat muun muassa:


title: Jalousie

text: Laulusta on myös tehdy viiden minuutin mittainen Jannik Hastrupin tuottama animaatioelokuva, jossa soittaa "Sjællands Symfoniorkester", solistinaan Anton Kontra. Teokseen pohjautuu myös Flemming ja Vivi Flindtin ohjaama baletti "Tango Chicane", jonka kantaesitettiin Kööpenhaminan kuninkaallisessa teatterissa 15. lokakuuta 1967. Balettia on sittemmin esitetty myös Yhdysvalloissa ja Grönlannissa.


title: Peter Brötzmann

text: Peter Brötzmann (s. 6. maaliskuuta 1941) on saksalainen free jazz -saksofonisti ja -klarinetisti. Brötzmann on yksi merkittävimmistä eurooppalaisista free jazz -muusikoista. Hän levytti vuonna 1968 Machine Gun -levyn, jota pidetään ensimmäisenä eurooppalaisena free jazz -levynä ja yhtenä genren tärkeimmistä levytyksistä.


title: Zbigniew Namysłowski

text: Zbigniew Namysłowski (s. 9. syyskuuta 1939 Varsova, Puola) on puolalainen jazz-alttosaksofonisti, huilisti, sellisti, pasunisti, pianisti ja säveltäjä. Namysłowski tunnetaan kenties parhaiten yhteistyöstään Krzysztof Komedan kanssa. Hän on levyttänyt myös Leszek Możdżerin, Michał Urbaniakin ja Andrzej Trzaskowskin kanssa.


title: Krzysztof Komeda

text: Krzysztof Komeda (alk. Krzysztof Trzciński; 8. huhtikuuta 1931 Poznań – 23. huhtikuuta 1969 Varsova) oli puolalainen elokuvasäveltäjä ja jazzpianisti. Hän sävelsi musiikin Roman Polańskin elokuviin "Rosemaryn painajainen", "Veitsi vedessä" ja "Umpikuja". Komedan jazzyhtyeet olivat merkittävimpiä 1960-luvun eurooppalaisia jazzkokoonpanoja. Yhtyeissä soittivat muun muassa Zbigniew Namysłowski, Tomasz Stańko ja Michał Urbaniak.


title: Tomasz Szukalski

text: Tomasz Szukalski (1947 Varsova – 2. elokuuta 2012) oli puolalainen jazz-saksofonisti. Hän on yksi puolalaisen jazzin historian tärkeimmistä muusikoista. 1970-luvulla Szukalski soitti Edward Vesala – Tomasz Stańko -kvartetissa sekä Edward Vesalan soololevyillä. 1980-luvulla Szukalski siirtyi soololevyillään Stańkon free jazz -tyylisestä ilmaisusta perinteisempään suuntaan. Hän soitti myös fuusiojazzia rumpali Czeslaw Bartkowskin ja kosketinsoittaja Wojtek Karolakin kanssa yhtyeessä Time Killers.


title: Kalliokielot

text: Kalliokielot ("Polygonatum") on viidenkymmenen kasvilajin suku. Joitakin sen jäseniä käytetään koristekasveina, toisia perinteisinä rohdoskasveina kiinalaisessa lääketieteessä. Luonnonvaraisia lajeja Suomessa ovat lehtokielo ja kalliokielo.Koristekasveina käytettyjä lajeja:


title: Kalliokielot

text: Rohtokasveina käytettyjä lajeja:


title: The Book of Dust

text: The Book of Dust on Philip Pullmanin tekeillä oleva kolmiosainen fantasiakirjasarja, joka on jatkoa vuosina 1995−2000 julkaistulle "Universumien tomu" -trilogialle. Tarina kattaa alkuperäisen trilogian tapahtumien ympäriltä kahden vuosikymmenen ajanjakson, jona Lyra Belacqua kasvaa vauvasta 20-vuotiaaksi. Pullman luonnehtii teosta ”equeliksi” − sanaleikki englannin sanoista "prequel" ’esiosa’ ja "sequel" ’jatko-osa’.


title: The Book of Dust

text: Sarjan ensimmäinen osa "Vedenpaisumus" (Otava, 2018) ISBN 978-951-1-32100-2. ("La Belle Sauvage" (2017). Kirja selittää Lyran syntymän ja kertoo muutaman päivän ajanjakson siitä kuinka Lyra joutui 8 kukauden iässä Jordan Collegeen.


title: The Book of Dust

text: Toinen osa "The Secret Commonwealth" (julkaisu syyskuussa 2019) oli ensimmäisen osan ilmestyessä kirjoitettu jo valmiiksi. Kirja kertoo ajasta Maagisen kaukoputken jälkeen siihen saakka kun Lyra on n. 20 vuotias.


title: The Book of Dust

text: Pullman tunsi jo varhain "Universumien tomua" kirjoittaessaan, että haluaisi vielä palata kirjojen maailmaan trilogian jälkeenkin: ”Oli tapahtumia ja kysymyksiä, joihin halusin paneutua.”


title: The Book of Dust

text: Vuonna 2003 julkaistiin Pullmanin kirjoittama pieni kirja nimeltä "Lyran Oxford". Tuolloin hän kuvaili "Lyran Oxfordia" ja sen sisältämää ”Lyra ja linnut” -novellia ”sillaksi” "Universumien tomun" ja "The Book of Dustin" välillä – tai tulevan teoksen ”maistiaiseksi”.


title: The Book of Dust

text: Vuonna 2007 Pullman sanoi, että "The Book of Dust" tapahtuisi muutama vuosi "Maagisen kaukoputken" päätöksen jälkeen Lyran ollessa noin 16-vuotias. Samana vuonna hän vihjasi, että kirja käsittelisi monien kriitikoiden esiin nostamaa kysymystä siitä, miksei "Universumien tomussa" tuotu lainkaan esille uskonnon myönteisiä vaikutuksia.


title: The Book of Dust

text: Työskenneltyään "The Book of Dustin" parissa vuosia Pullman paljasti helmikuussa 2017, että se onkin yhden romaanin sijaan trilogia ja ensimmäinen osa julkaistaan lokakuussa. Se ei myöskään ole suoranainen jatko-osa, vaan osa tarinasta sijoittuu "Universumien tomua" edeltävään aikaan. Hänen mukaansa teoksen keskiössä on ”despoottisen ja totalitaarisen, ajattelua ja tutkimusta tukahduttamaan pyrkivän järjestön ja mielipiteen- ja sananvapauteen uskovien välinen kamppailu”.


title: Kalevan kisat 2002

text: Kalevan kisat järjestettiin vuonna 2002 Joensuussa 18.–21. heinäkuuta. Kalevan maljan voitti Lahden Ahkera.


title: Urmaryn piiri

text: Urmaryn piiri (, tšuvassiksi Вăрмар районӗ, "Vărmar raionĕ") on paikallinen itsehallintoalue Tšuvassian tasavallassa Venäjällä. Vuonna 1927 perustetun piirin pinta-ala on 598 neliökilometriä ja asukkaita on 28 800 henkeä (vuonna 2009).


title: Urmaryn piiri

text: Piiri sijaitsee Tšuvassian koillisosassa. Pohjoisessa se rajoittuu Kozlovkan piiriin, idässä Tatarstaniin, etelässä Jantikovon piiriin sekä lännessä Kanašin ja Tsivilskiin piireihin. Hallinnollinen keskus on Urmaryn taajama. Sen lisäksi piiriin kuuluu 15 maalaiskuntaa.


title: Urmaryn piiri

text: Seutu kuuluu Tšuvassian tasankoon. Huomattavimmat joet ovat Kubnja ja Aniš. Pinta-alasta 79 % on maatalousmaata. Etelä- ja kaakkoisosissa säilyneet metsät muodostavat 9 %.


title: Urmaryn piiri

text: Piirin kautta kulkee Moskovan ja Kazanin välinen rautatie. Urmarysta on maantieyhteys Kanašiin ja Tsivilskiin. Piirikeskuksesta on 77 kilometriä matkaa tasavallan pääkaupunkiin Tšeboksaryyn.


title: Urmaryn piiri

text: Väestöstä 97 % on tšuvasseja.


title: Urmaryn piiri

text: Tärkein elinkeino on maatalous, joka on erikoistunut maidon ja lihan tuotantoon sekä viljan, perunan, vihannesten ja humalan viljelyyn. Teollisuus tuottaa huonekaluja, vaatteita, elintarvikkeita ym.


title: Urmaryn piiri

text: Piirissä toimii kolme kotiseutumuseota. Paikallislehtenä ilmestyy tšuvassin- ja venäjänkielinen "Hĕrlĕ jalav".


title: Wendee Lee

text: Wendee Lee (s. 20. helmikuuta 1960 Los Angeles, Kalifornia) on yhdysvaltalainen ääninäyttelijä, ohjaaja ja koreograafikko.


title: Wendee Lee

text: Wendee syntyi Los Angelesissa, jossa hän asuu edelleen. Hän oli jo pienestä lähtien kiinnostunut näyttelemisestä ja myöhemmällä iällä alkoi opiskella tanssimista sekä esiintyä teattereissa. Teini-ikäisenä Wendee oli täysipäiväinen tanssija ja työskenteli myös koreografioiden parissa. Valmistuttuaan High Schoolista hän esiintyi Ambassador Dance teatterin mukana kiertuiella ja harjoitteli samalla laulamista ja lauluntekemistä muutamissa Los Angeleslaisissa rock-yhtyeissä.


title: Wendee Lee

text: 1980-luvulla hänen ystävänsä Christopher Amson päästi Leen pyynnöstä kokeilemaan ääninäyttelemistä istuttamalla hänet äänitysstudioon. Innostuksen myötä Lee koe-esiintyi ensimmäiseen äänirooliinsa vuonna 1983, animesarjaan nimeltä "Robotech". Unelmansa toteuduttua hän kuitenkin tiesi, ettei dubbaaminen elättäisi ja työskenteli edelleen päivätöissään tanssinopettajana, maskeeraajana ja koreografina. Myöhemmin Lee siirtyi enemmän teatterin pariin High Schooliin, jossa hän ohjasi ja loi koreografioita musikaaleihin, sekä näytelmiin. Wendee auttoi myös vammaisia lapsia suunnittelemalla heille opinto-ohjelmaksi tanssimista.


title: Wendee Lee

text: Muutama vuosi myöhemmin hän loi oman tanssi-yhtiön "Planet Dancers", joka keskittyi lähinnä opettamaan lapsia. Tämän myötä Wendee siirtyi täysipäiväiseksi ääninäyttelijäksi ja tekee samalla myös ääniohjausta teatterin lisäksi.


title: Wendee Lee

text: Huolimatta alkuperäisistä äänirooleista Wendee tunnetaan parhaiten dubbaajana ja hän on tällä hetkellä eniten dubbausrooleja englanniksi tehnyt henkilö. Wendee on muun muassa tehnyt useita äänirooleja myös videopeleihin ja näytelmäsarjoihin. Lee palkittiin myös kerran ADR-palkinnolla vuonna 2002 kuukauden ääninäyttelijänä roolistaan Faye Valentinena ("Cowboy Bebop").


title: Puruboralaiset kielet

text: Puruboralaiset kielet muodostavat tupi-kieliin kuuluvan kieliryhmän, jonka ainoaa, lähes sammunutta kieltä puhutaan vain Brasiliassa.


title: Awetilaiset kielet

text: Awetilaiset kielet muodostavat tupi-kieliin kuuluvan kieliryhmän, jonka ainoaa kieltä puhuu noin 100 ihmistä Brasiliassa.


title: Morgaušin piiri

text: Morgaušin piiri (, tšuvassiksi Муркаш районӗ, "Murkaš raionĕ") on paikallinen itsehallintoalue Tšuvassian tasavallassa Venäjällä. Vuonna 1944 perustetun piirin pinta-ala on 845 neliökilometriä ja asukkaita on 36 900 henkeä (vuonna 2008).


title: Morgaušin piiri

text: Piiri sijaitsee Tšuvassian luoteisosassa. Pohjoisessa se rajoittuu Mari Elin tasavaltaan, idässä Tšeboksaryn, etelässä Alikovon ja lännessä Jadrinin piireihin. Hallinnollinen keskus on Morgaušin kylä. Piiriin kuuluu 16 maalaiskuntaa.


title: Morgaušin piiri

text: Koillisosan kautta virtaa Volga. Muita jokia ovat Bolšoi Tsivilin sivujoet Sorma ja Bolšaja Šatma. Pinta-alasta 75 % on maatalousmaata ja 12 % metsää.


title: Morgaušin piiri

text: Piirin pohjoisosan läpi kulkee Moskovan ja Kazanin välinen M7-valtatie. Volgan rannalla on Iljinkan matkustajalaituri. Piirikeskuksesta Morgaušista on matkaa tasavallan pääkaupunkiin Tšeboksaryyn 47 kilometriä.


title: Morgaušin piiri

text: Asukkaista 98 % on tšuvasseja.


title: Morgaušin piiri

text: Pääelinkeino on maatalous, joka on keskittynyt maidon ja lihan tuotantoon sekä perunan ja viljan viljelyyn. Teollisuus perustuu maataloustuotannon jalostukseen ja paikallisia raaka-aineita hyödyntävään rakennustarvikkeiden valmistukseen.


title: Morgaušin piiri

text: Piirissä toimii kolme museota ja kaksi kansanteatteria. Paikallislehtenä ilmestyy tšuvassin- ja venäjänkielinen "Çĕnterü jalavĕ".


title: Kristuksen kirkko (brewsterilaiset)

text: James Colin Brewster (s. 1826) oli eräs myöhempien aikojen pyhien liikkeeseen kuuluneen yhteisön, Kristuksen kirkon (engl. "Church of Christ"), perustaja yhdessä Hazen Aldrich -nimisen miehen kanssa. Brewsterin mukaan kirkon jäseniä kutsuttiin usein brewsterilaisiksi.


title: Kristuksen kirkko (brewsterilaiset)

text: Brewster syntyi New Yorkissa. Hänen vanhempansa kääntyivät Joseph Smithin perustaman Kristuksen kirkon jäseniksi Brewsterin ollessa pieni lapsi. Perhe muutti myöhempien aikojen pyhien kokoamispaikkaan Kirtlandiin, Ohioon.


title: Kristuksen kirkko (brewsterilaiset)

text: 1836 tuolloin 10-vuotias Brewster selitti, että enkeli Moroni, joka oli johdattanut profeetta Joseph Smithin kultaisten levyjen luo, oli ilmestynyt myös hänelle. Koska Brewster piti kiinni siitä, että Jumala on kutsunut hänet profeetaksi, hänet erotettiin Myöhempien aikojen pyhien Jeesuksen Kristuksen kirkosta.


title: Kristuksen kirkko (brewsterilaiset)

text: Vuonna 1842 Brewster julkaisi kirjan "The Words of Righteousness to All Men, Written from One of the Books of Esdras, Which Was Written by the Five Ready Writers, In Forty Days, Which Was Spoken of by Esdras, in His Second Book, Fourteenth Chapter of the Apocrypha, Being one of the Books Which Was Lost, and Has Now Come Forth, by the Gift of God, In the Last Days", jonka hän kertoi kääntäneensä jumalallisen innoituksen avulla. Profeetta Joseph Smithin saatua surmansa 1844 Brewster alkoi koota ympärilleen Smithin seuraajia, jotka etsivät itselleen profeetallista johtajaa. Hän alkoi koota seuraajiaan yhteisöksi Springfieldiin Illinoisiin.


title: Kristuksen kirkko (brewsterilaiset)

text: 1848 Brewster ja Hazen Aldrich perustivat virallisesti Kristuksen kirkko -nimisen yhteisön, joka heidän mukaansa oli Smithin vuonna 1830 perustaman kirkon laillinen seuraaja. Hazen Aldrichista tuli kirkon ensimmäinen presidentti, Brewster ja Jackson Goodale toimivat hänen neuvonantajinaan muodostaen yhdessä ensimmäisen presidenttikunnan. Kirkko alkoi julkaista "Olive Branch" ("Oliivinlehvä") -nimistä lehteä.


title: Kristuksen kirkko (brewsterilaiset)

text: Brewster kertoi yhä uusista ilmoituksista, jotka Jumala oli antanut hänen kauttaan kirkolleen. 1850 hän kertoi Jumalan ilmoittaneen hänelle Rio Granden laaksossa sijaitsevan Bashan-nimisen maan, jonka tämä oli valinnut kirkon jäsenten kotimaaksi. 1851 Brewster ja Goodale johdattivat vankkurikaravaanin preerialle, tarkoituksenaan johtaa se tähän tarunhohtoiseen Bashanin maahan. Aldrich, joka ilmeisestikin oli alkanut epäillä Brewsterin profeetallisia kykyjä, sen sijaan pysytteli Kirtlandissa.


title: Kristuksen kirkko (brewsterilaiset)

text: Vaelluksen aikana Brewsterin ja Goodalen välille syntyi kahnauksia, ja karavaani alkoi muutenkin riitautua. Suurin osa matkaseurueesta luopui Bashanin etsinnästä ja matkusti Kalliovuorten oli Kaliforniaan.


title: Kristuksen kirkko (brewsterilaiset)

text: Brewster yritti vielä jonkin aikaa etsiä Bashanin maata, mutta tuloksetta. Tämän jälkeen hänkin siirtyi Kaliforniaan. Myöhemmin hän ryhtyi spiritualismin luennoitsijaksi. Hän kokosi ympärilleen pienen joukon mormoneja, mutta ei enää yrittänyt järjestää kirkkoaan uudelleen.


title: Aimo Aho

text: Aimo Antero Aho (31. toukokuuta 1951 Reisjärvi – 10. heinäkuuta 2014 Haapajärvi) oli suomalainen keihäänheittäjä, joka kilpaili kolmissa arvokisoissa. Seuratasolla Aho edusti Haapajärven Kiiloja ja Reisjärven Pilkettä.


title: Aimo Aho

text: Rooman EM-kisoissa 1974 ja Moskovan olympialaisissa 1980 Aho sijoittui yhdeksänneksi ja Helsingin MM-kisoissa 1983 kymmenenneksi. Moskovassa hänet pudotti loppukilpailun kolmelta viimeiseltä kierrokselta isäntämaan Dainis Kūlan lappeelleen laskeutunut heitto. Aho voitti keihäänheiton Montréalin olympialaisten esikisoissa vuonna 1975 muttei tullut valituksi varsinaisiin kisoihin.


title: Aimo Aho

text: Aho voitti Suomen mestaruuden vuonna 1975 ja lisäksi kahdeksan muuta SM-mitalia. Hänen ennätyksensä ennen vuotta 1986 käytössä olleella keihäsmallilla oli vuonna 1977 heitetty 89,42 m. Uudella mallilla hän heitti tuloksen 77,64 m vuonna 1986. Ahoa valmensi Lauri Immonen.


title: Aimo Aho

text: Myöhemmin Aho kouluttautui hierojaksi, ja ravipiireissä hänet tunnettiin niin valmentajana kuin ohjastajanakin.


title: Turjankylä

text: Turjankylä (myös Turja) on kylä Kauhajoen kaupungissa. Turjankylässä sijaitsee muun muassa Kauhajoen evankelinen opisto ja Turjan koulu, joka lakkautettiin sen toimittua 81 vuotta. Turjan koulua vastapäätä on "Turjan linna". Talo rakennettiin 1800- luvun loppupuolella, mutta sen nykyiset asukkaat rakensivat sen uudestaan melkein kokonaan. Turjankylän naapurikylä on Järvikylä. Kylän läpi kulkee Suupohjan rata, jolla on enää tavaraliikennettä.


title: Turjankylä

text: Turjankylässä oli aikoinaan mylly ja saha.


title: Kalevan kisat 1935

text: Kalevan kisat järjestettiin vuonna 1935 Kotkassa 10.–11. elokuuta. Kalevan maljan voitti Helsingin Poliisi-Voimailijat. 3 000 metrin estejuoksu, 25 000 metrin juoksu (14. heinäkuuta) ja kymmenottelu (13.–14. heinäkuuta) kilpailtiin Mikkelissä.


title: Kalevan kisat 1936

text: Kalevan kisat järjestettiin vuonna 1936 Turussa 22.–23. elokuuta. Kalevan maljan voitti Helsingin Kisa-Veikot. Viisiottelu oli ohjelmassa viimeistä kertaa. Sen lajit olivat pituushyppy, keihäänheitto, 200 m juoksu, kiekonheitto ja 1 500 m juoksu. 3 000 metrin estejuoksu (5. heinäkuuta), kymmenottelu (4.–5. heinäkuuta) ja 25 000 metrin juoksu (13. syyskuuta) kilpailtiin Tampereella.


title: The Beatles Box Set

text: The Beatles Box Set on The Beatlesin kokoelma-albumi, joka sisältää musiikkia lähes kaikilta yhtyeen albumeilta, ollen täten koko yhtyeen tuotannon sisältävä pakkaus.


title: The Beatles Box Set

text: Koska boksi sisältää reilusti yli sata kappaletta, listassa on niiden albumeiden nimet, joilta albumilla on musiikkia (sisältää koko albumin kappaleet).CD Universe


title: Staffan Lindberg

text: Staffan Lindberg (s. 16. lokakuuta 1971) on kilpapurjehtija ja Suomen menestynein parikilpailija.


title: Staffan Lindberg

text: Staffan Lindberg valittiin vuonna 2006 "Vuoden Kansainväliseksi purjehtijaksi" Suomessa. Lindberg edustaa Åländska Segelsällskapetia, ÅSS. Lindberg on kilpailut Parikilpailun ja Star-luokan lisäksi aikaisemmin seuraavissa luokissa Soling, H-vene, Laser, E-jolla, Optimistijolla.


title: Staffan Lindberg

text:
Vuodesta 1993 lähtien parikilpailuja Lindbergin johdolla purjehtinut joukkue on noussut yhdeksi maailman parhaista parikilpailujoukkueista. Vuoden 2007 lopulla joukkue oli kuudes Kansainvälisen purjehtijaliiton, (ISAF), World Match Race Rankingissä.
Parikilpailun tärkeimmät saavutukset ovat sekä MM-pronssia että EM-kultaa Match Racessa vuodelta 2006.


title: Staffan Lindberg

text: Yhdessä Erkki 'Eki' Heinosen kanssa tavoitteet oli asetettu korkealle ja Tavoitteena oli Star-luokan olympiapaikka vuoden 2008 Pekingin olympialaisiin. Heinonen on aikaisemmin purjehtinut Star-venettä olympialaisissa ja opastaa Lindbergiä venetyypin saloihin. Sijoituksella 34. jäi olympiapaikka Suomen veneelle kuitenkin saavuttamatta Starin maailmanmestaruuskilpailuissa 2007.


title: Paperinukke

text: Paperinukke on paperista tehty hahmo, jolle voidaan pukea erilaisia, niin ikään paperista tehtyjä asuja näissä olevien taitettavien pidikkeiden avulla. Hahmot ovat tavallisesti ihmishahmoja, mutta ne voivat olla myös eläin- tai fantasiahahmoja.


title: Paperinukke

text: Paperinuket ovat olleet edullisia lasten leikkivälineitä vuosisatojen ajan. Käsintehtyjä papaerinukkeja on ollut melkein yhtä kauan kuin paperia on ollut yleisesti saatavissa, Euroopassa ainakin 1600-luvulta lähtien ja Aasiassa jo vuosisatoja aikaisemmin. Nürnbergissä, Saksan kansallismuseossa on värjätyllä puulaatalla Augsburgissa painettu nukkearkki, joka on ajoitettu vuoteen 1650/1660. Paperinukeilla ovat leikkineet kaikkien yhteiskuntaluokkien lapset. Suomessa muun muassa monet aikakauslehdet julkaisivat 1900-luvulla sivuillaan varsin usein paperinukkeja. Nukkejen ja niiden vaatteiden leikkaaminen irti oli lapsille hyvää hienomotorista harjoitusta.


title: Paperinukke

text: Paperinuket ovat nykyisin leikkimisen sijasta lähinnä harrastemuoto, jossa esimerkiksi kerätään kokoelma eri aikakausina tehtyjä paperinukkeja ja tutkitaan niiden historiaa. Harrasteryhmissä tehdään myös nukkejen vaihtokauppoja ja esitellään toisille kunkin kokoelmien aarteita. Monet museot ovat myös tallentaneet kokoelmiinsa paperinukkeja, sillä nuket ovat menneiden aikakausien kulttuurin mielenkiintoinen ilmentymä.


title: Paperinukke

text: Perinteisten paperinukkejen sijasta samaa perusideaa hyödynnetään nykyään muun muassa lapsille ja teini-ikäisille suunnatuilla internet-sivustoilla. Esimerkiksi Stardoll on suuren suosion saavuttanut internet-yhteisö, jonka jäsenet voivat pukea virtuaalisten paperinukkejen ylle erilaisia asukokonaisuuksia, luoda uusia nukkeja ja suunnitella niitä ympäröivää virtuaalista sisustusta. Internet-sivustojen lisäksi jotkin itsenäiset multimediasovellukset, kuten Kisekae Set System jatkavat paperinukkejen perinnettä sähköisessä muodossa. Myös monet taiteilijat ovat hyödyntäneet paperinukkejen ideaa töissään.


title: RBS 70

text: RBS 70 (Robotsystem 70) on ruotsalainen Bofors AB:n ja Ericsson Microwave Systemsin kehittämä lyhyen kantaman ilmatorjuntaohjusjärjestelmä. Se tuli käyttöön alun perin 1977. Ohjus seuraa laukaisuaseman laservalaisua. Järjestelmä tunnetaan Suomen puolustusvoimissa nimellä ITO2005/ITO2005M.


title: RBS 70

text: RBS 70:ta on kehitetty sen koko elinkaaren ajan. Ensimmäisillä Mk 0- ja Mk 1 -versiolla oli 5 km:n vaakaulottuvuus ja 3 km:n pystyulottuvuus, Mk 2 lisäsi tätä 7/4 km:iin ja viimeisin kehitysvaihe BOLIDE kantaa 8 km:n ja 5 km:n korkeuteen.


title: RBS 70

text: Suomessa ohjusta käytetään RDE:n ASRAD-R-ilmatorjuntaohjusjärjestelmässä, johon kuuluu johtamisjärjestelmä, Ericssonin HARD 3D-tutka ja itse ohjus CMAD-lavetilla. Järjestelmä on sijoitettu 4×4 Unimog 5000 -kuorma-autoalustalle. Lisäksi käytössä on kannettava ampumalaite, josta käytetään nimeä ItO 2005M (MANPAD).


title: RBS 70

text: CMAD ja MANPAD muodostavat ryhmän. ITOPTRI(05):ssa on kaksi jaosta, joissa on kaksi ryhmää, eli yhteensä neljä lavettia sekä ampumajalustaa.


title: RBS 70

text: Suomessa järjestelmiä on sijoitettu myös valmiusprikaatien organisaatioon.


title: RBS 70

text: Järjestelmää on myyty 19 maahan, sisältäen 1600 laukaisualustaa ja 18 000 ohjusta.


title: Irma Heijting-Schuhmacher

text: Irma Heijting-Schuhmacher (24. helmikuuta 1925 Ginneken en Bavel – 8. tammikuuta 2014 Berkeley Vale, Uusi Etelä-Wales, Australia) oli alankomaalainen uimari, joka saavutti urallaan kaksi olympiamitalia. Hän sai pronssia 4×100 metrin vapaauintiviestistä Lontoosta 1948, ja neljä vuotta myöhemmin Helsingistä hän saavutti samalta matkalta hopeaa. Hän osallistui myös kummissakin olympialaisissa henkilökohtaiseen 100 metrin vapaauintiin sijoittuen kuudenneksi molemmilla kerroilla. Pitkän radan EM-kilpailuista hän saavutti kaksi kultaa ja kaksi hopeaa.


title: Homo novus

text: Homo novus ("uusi mies") oli antiikin roomalainen nimitys miehelle, joka sukunsa ensimmäisenä saavutti senaattorin arvon.


title: Homo novus

text: Aluksi senaattiin kuului vain patriiseja. Rooman luokkakonfliktien aikana plebeijit saivat oikeuden palvella valtion korkeimmissa viroissa ja pääsivät näin senaatin jäseniksi.


title: Lynette Bell

text: Lynette Chipchase (o.s. Bell, 24. tammikuuta 1947) on entinen australialainen uimari ja olympiamitalisti. Hän voitti olympiahopeaa 4 × 100 metrin vapaauintiviestistä Tokiosta 1964.


title: Lynette Bell

text: Kansainvälisen arvokilpailudebyyttinsä Bell teki vuonna 1962, osallistumalla Brittiläisen imperiumin ja kansainyhteisön kisoihin Perthissä. Hän osallistui kilpailuissa 110 jaardin vapaauintiin, jossa hän sijoittui neljänneksi. Hän oli myös Australian hopeaa voittaneen 4 × 110 jaardin viestiuintijoukkueen jäsen. Hän oli suurimman osan urastaan Australian tuolloisen ykkösuimarin Dawn Fraserin varjossa.


title: Lynette Bell

text: Tokion olympialaisissa 1964 Bell osallistui 100 metrin vapaauintiin, jossa sijoitus oli finaalin viimeinen, eli kahdeksas, edellään muun muassa Fraser. Hän osallistui yhdessä Fraserin, Robyn Thornin ja Janice Murphyn kanssa 4 × 100 metrin vapaauintiviestiin, josta tuloksena oli olympiahopeaa 3,1 sekuntia Yhdysvaltain joukkueen takana. Kahta vuotta myöhemmin Brittiläisen imperiumin ja kansainyhteisön kisoissa 1966 Bell voitti kaksi hopeaa sekä pronssin. Hän lopetti uransa Méxicon kesäolympialaisiin 1968. Siellä hän osallistui 100 ja 200 metrin vapaauinteihin, joista lyhyemmästä tuloksena välieräpaikka, ja pidemmästä finaalin seitsemäs sija. Hän sijoittui myös neljänneksi 4 × 100 metrin vapaauintiviestissä.


title: Jussi Tolonen

text: Johan Fredrik (Juho Jussi, J.Fr.) Tolonen (11. kesäkuuta 1882 Karttula – 11. maaliskuuta 1962 Punkaharju) oli pienviljelijä, asioitsija ja sosialidemokraattien kansanedustaja.


title: Jussi Tolonen

text: Tolosen vanhemmat olivat torppari Juho Tolonen ja Fredriika Hyvönen. Hän työskenteli maa- ja metsätöissä sekä hevosmiehenä vuosina 1894–1900 ja oli sen jälkeen rullasorvarina Kuopiossa 1900–1908 ja koneliikkeen edustajana Pieksämäellä 1908–1918. Viimeksi Tolonen toimi pienviljelijänä ensin Kerimäellä vuosina 1920–1939 ja sitten vuodesta 1939 Punkaharjulla. Hän harjoitti myös asioitsijan ammattia.


title: Jussi Tolonen

text: Tolonen oli SDP:n kansanedustajana vuosina 1914–1917, 1919–1924 ja 1927–1951 edustaen Mikkelin läänin vaalipiiriä. Hän oli presidentin valitsijamiehenä vuosien 1925, 1931, 1937, 1940 ja 1943 presidentinvaaleissa ja toimi myös Kerimäen kunnanvaltuuston varapuheenjohtajana.


title: Jussi Tolonen

text: Tolonen oli naimisissa vuodesta 1915 Amanda Jäntin kanssa.


title: Zenit-rakettiperhe

text: Zenit (, eli zeniitti) on Neuvostoliitossa kehitetty ja ukrainalaisen Južnoje-yhtiön suunnittelema ja Južmašin valmistama raskas kantoraketti.


title: Zenit-rakettiperhe

text: Kehitysvaiheessa 1970- ja 1980-luvuilla Zenit toimi Energija-kantoraketin rakettimoottorin kehityksen koealustana, ja sen kaavailtiin korvaavan Sojuz-kantoraketin jopa miehitetyissä avaruuslennoissa.


title: Zenit-rakettiperhe

text: Zenit-kantoraketin eri versioita laukaistaan Baikonurin avaruuskeskuksesta, ja laukaisija oli Sea Launch -yhtiö Tyyneltämereltä.


title: Zenit-rakettiperhe

text: Kantoraketin ensimmäisen ja toisen vaiheen rakettimoottorit ovat venäläisiä. Zenit-3SL-kantoraketin ylin vaihe on venäläinen. Venäjä kaavaili korvaavansa osin ulkomaisen Zenit-kantoraketin ja muitakin kantoraketteja monitoimisella Angara-kantoraketilla. Angara on 2000-luvulla alkanut vaikuttaa hankkeelta, joka työllisti raketti-insinöörejä 1990-luvulla mutta ei tuota uutta kantorakettia. Baikonurista alettaneen huhtikuussa 2008 laukaista Zenit-2SLB-kantoraketteja kaupallisesti.


title: Zenit-rakettiperhe

text: Sea Launchin operoimaa Zenit-3SL-kantorakettia on käytetty 25 kertaa, joista kaksi on epäonnistunut. Sen laukaisun hinta on halvimpia, ilmeisesti luokkaa 2 300–3 300 dollaria kilolta tai 35–50 miljoonaa dollaria kappaleelta.


title: Zenit-rakettiperhe

text: Huhtikuussa 2014 Venäjän avaruusjärjestön johtaja Olog Ostapenko arveli Venäjän lopettavan Zenit-rakettien osien tuotannon - asia liittyi Ukrainan ja Venäjän federaation välisiin kiistoihin ja siihen, että vuoden 2013 alussa tapahtunut Sea Launchin Zenit-laukaisun epäonnistuminen johtui ukrainalaisista komponenteista.


title: Zenit-rakettiperhe

text: Zenit 2 oli ensimmäinen Zenit-raketti, joka tarkoitettiin kiertoradalle laukaisuun. Kaksivaiheisen raketin ensimmäisessä vaiheessa on RD-171 moottorit ja toisessa RD-120-moottorit. Sen ensimmäinen lento oli , kaksi vuotta ennen ensimmäistä Energijan-laukaisua


title: Zenit-rakettiperhe

text: Zenitin ensimmäistä vaihetta käytettiin Energija-raketissa boosterina. Kaikkiaan neljä Zenitin ensimmäistä vaihetta kiinnitettiin pääraketin kylkeen samaan tapaan kuin NASAn avaruussukkulassa. Energija-raketilla tehtiin kaksi lentoa ennen ohjelman lakkauttamista.


title: Zenit-rakettiperhe

text: Zenit-3SL on kolmivaiheinen Sea Launch-yritykselle kehitetty kantoraketti, jota se käyttää laukaisuihin omalta Ocean Odyssey-laukaisualustalta Tyyneltämereltä. Sea Launchin käyttämät raketit kootaan Long Beachissä Kaliforniassa. Raketit kuljetetaan kelluvalla Ocean Odyssey -laukaisualustalla Tyynellemerelle päiväntasaajalle 154. läntiselle pituuspiirille, mistä ne laukaistaan Ocean Odysseyn päältä. Zenit-3SL:n 25. laukaisu tehtiin .


title: Zenit-rakettiperhe

text: Raketin kaksi ensimmäistä vaihetta ovat kaksivaiheinen Zenit-2S, joka on ukrainalaisten KB Južnojen ja PO Južmašin valmistama. Kolmantena vaiheena on Block DM-SL, joka on venäläisen Energija-yhtiön valmistama. Lisäksi siinä on Boeingin valmistama hyötykuormaa laukaisussa suojaavan nokkakartio.


title: Zenit-rakettiperhe

text:
Zenit 2M on uusi versio Zenit 2:sta. Siinä on päivitetty ohjausjärjestelmä ja modernisoidut moottorit.
Ensimmäinen Zenit 2M laukaistiin kyydissään venäläinen salainen sotilaallinen Cosmos-satelliitti.


title: Zenit-rakettiperhe

text: Zenit-SLB on Land Launchin nimitys raketille.


title: Zenit-rakettiperhe

text: Zenit 2M/Fregat on 3-vaiheinen malli Zenit 2M-raketista jossa käytetään Fregat-ylävaihetta viemään hyötykuorma korkeammille kiertoradoille Sojuzin tapaan.


title: Zenit-rakettiperhe

text: Zenit-3M on Zenit-2M, jossa ylävaiheena on Zenit-3SL:ssä käytettävä Block-DM. Sen ensimmäinen laukaisu on tarkoitus tapahtua . Land Launch markkinoi rakettia nimellä Zenit 3SLB.


title: Aino Lehtokoski

text: Aina (Aino) Aleksandra Lehtokoski (os. Malm) () oli talousneuvos ja sosialidemokraattien kansanedustaja.


title: Aino Lehtokoski

text: Lehtokosken vanhemmat olivat kirvesmies Frans Fredrik Malm ja Eeva Stiina Tienhaara. Hän kävi kansakoulun ja työskenteli sitten palvelijana vuodesta 1897 alkaen. Lehtokoski oli Sosialidemokraattisen puolueen ja sos.dem. raittiusliikkeen järjestötehtävissä vuodesta 1904 lähtien ja toimi Kulutusosuuskuntien keskusliiton luennoitsijana vuosina 1925–1933. Lehtokoski sai talousneuvoksen arvon 1949.


title: Aino Lehtokoski

text: Lehtokoski oli SDP:n kansanedustajana 30 vuoden ajan vuosina 1919–1949 edustaen Turun läänin eteläistä vaalipiiriä. Hän kuoli syksyllä 1949 kesken edustajakautensa ja hänen seuraajakseen tuli Yrjö Helenius. Lehtokoski oli presidentin valitsijamiehenä vuosien 1925, 1931, 1937, 1940 ja 1943 presidentinvaaleissa ja hän oli jäsenenä myös Ulvilan kunnanvaltuustossa. Lehtokoski kuului muun muassa Sosialidemokraattisen työläisnaisliiton ja raittiusliiton liittotoimikuntiin sekä huoltoasiain ja raittius- ja alkoholiasiain neuvottelukuntiin. Aino Lehtokoski on Suomen kolmanneksi pitkäaikaisin naiskansanedustaja Miina Sillanpään ja Aino Malkamäen jälkeen istuttuaan 35 valtiopäivät.


title: Aino Lehtokoski

text: Lehtokoski oli naimisissa vuodesta 1910 Aksel Valdemar Lehtokosken kanssa.


title: Terra sigillata

text: Terra sigillata on yleisnimi roomalaiselle keramiikkatyypille. Astiat ovat väriltään punaisia ja niillä on kiiltävä pinta, joka ei kuitenkaan ole lasitettu.


title: Terra sigillata

text: "Terra sigillatan" kiiltävä pinta saatiin aikaan sivelemällä astian pinta ennen polttoa sopivalla liuoksella, esimerkiksi käyttäen potaskaa. Astiat olivat yleensä ruokailuastioita, joko koristelemattomia tai reliefikoristeltuja. Koristeet tehtiin muotilla ja liitettiin valmiin astian pintaan ennen polttoa. Poltto tapahtui noin 950 – 1 050 °C lämmössä, ja lopputuloksena oli korkealaatuista pöytäkeramiikkaa.


title: Terra sigillata

text: Tuotanto alkoi noin 40 eaa. Arezzon kaupungissa (roomalainen Arretium). "Terra sigillatasta" tuli nopeasti suosittua, ja tuotanto laajeni nopeasti myös uusille alueille. Tärkeitä tuotannon keskuksia olivat jo 1. vuosisadan eaa. lopulla Pisa, Lyon ja La Graufesenque, sekä lukuisat muut paikan Italiassa ja Rooman pohjoisissa provinsseissa. Tuotantomäärät alkoivat laskea 1. vs. puolivälissä jaa., mutta keramiikkaa tuotettiin Arezzossa vielä 2. vs. puoliväliin asti. Senkin jälkeen nk. myöhäisen "terra sigillatan" tuotanto jatkui muun muassa Germaniassa.


title: Urho Kulovaara

text: Urho Albinus Kulovaara (entinen Jakobsson) (1. maaliskuuta 1889 Kaarina – 15. kesäkuuta 1964 Turku) oli kansakoulunopettaja, kaupunkineuvos sekä SDP:n ja myöhemmin sos.dem. opposition ja Työväen ja pienviljelijäin sosialidemokraattisen liiton TPSL:n kansanedustaja.


title: Urho Kulovaara

text: Kulovaaran vanhemmat olivat kirvesmies Gustaf Jakobsson ja Emilia Alexandra Enqvist. Hän kävi kansakoulun ja valmistui kansakoulunopettajaksi 1915 Sortavalan seminaarista. Kulovaara toimi kansakoulunopettajana Koivistolla 1911–1915 ja Turussa 1915–1956. Hän sai kaupunkineuvoksen arvonimen 1961. Hänen mukaansa on nimetty Turun ylioppilaskylässä sijaitseva Urho Kulovaaran katu.


title: Urho Kulovaara

text: Kulovaara oli SDP:n kansanedustajana vuosina 1930–1962 edustaen Turun läänin eteläistä vaalipiiriä. Hän oli eduskunnan laki- ja talousvaliokunnan puheenjohtajana 1941–1942. Kulovaara kuului 21. heinäkuuta 1958 saakka sosialidemokraattiseen eduskuntaryhmään ja siirtyi sitten sosialidemokraattisen opposition eduskuntaryhmään ja toukokuusta 1959 alkaen Työväen ja pienviljelijäin sosialidemokraattisen liiton TPSL:n eduskuntaryhmään.


title: Urho Kulovaara

text: Kulovaara oli presidentin valitsijamiehenä vuosien 1931, 1937, 1940, 1943, 1950 ja 1956 presidentinvaaleissa ja kuului myös Turun kaupunginhallitukseen.


title: Urho Kulovaara

text: Kulovaara oli naimisissa vuodesta 1911 Toini Mainingin kanssa. Turun ja Porin läänin maaherra (1957–1971) Esko Kulovaara oli heidän poikansa.


title: Valfrid Eskola

text: Valfrid Eskola (9. helmikuuta 1889 Hauho – 4. marraskuuta 1961 Jämsä) oli asutusneuvoja, kunnallisneuvos ja sosialidemokraattien pitkäaikainen kansanedustaja.


title: Valfrid Eskola

text: Eskolan äiti oli piika Amanda Idantytär. Hän oli huutolaisena yli 15 vuotta ja kävi kansakoulun sekä kaksivuotisen karjanhoitokoulun. Eskola työskenteli maatilan karjanhoitajana Jämsässä 12 vuotta ja myöhemmin hän oli Jämsän kunnan ammattientarkastajana 1925–1927 ja Jämsän kunnan asutusneuvojana 1943–1945. Eskola sai kunnallisneuvoksen arvonimen vuonna 1942.


title: Valfrid Eskola

text: Eskola oli SDP:n kansanedustajana vuosina 1922–1924 ja 1927–1954 edustaen Hämeen läänin pohjoista vaalipiiriä. Hän oli presidentin valitsijamiehenä vuosien 1925, 1931, 1937, 1940, 1943, 1950 ja 1956 presidentinvaaleissa ja oli myös Jämsän kunnanvaltuuston puheenjohtajana.


title: Valfrid Eskola

text: Eskola oli jäsenenä muun muassa Kansantaloudellisessa neuvottelukunnassa, Maalaiskuntien liiton liittovaltuustossa, Suomen pienviljelijäin liiton liittotoimikunnassa sekä Asutusrahaston johtokunnassa.


title: Valfrid Eskola

text: Eskola oli naimisissa vuodesta 1913 lähtien Anna Lydia Järvisen kanssa.


title: Anni Blomqvist

text: Anni Blomqvist () oli ahvenanmaalainen kirjailija, kalastajaperheen tytär ja merimiehen vaimo. Hänet tunnetaan viisiosaisesta romaanisarjastaan "Myrskyluoto".


title: Anni Blomqvist

text: Blomqvist vietti koko elämänsä Ahvenanmaan saaristossa. Blomqvistista tuli kirjailija kun hänen miehensä ja poikansa hukkuivat myrskyssä. Suruaan Blomqvist purki kirjoittamalla, ja hänen ensimmäinen teoksensa "I stormens spår" ilmestyi vuonna 1966. Kirjailijan toinen teos ja samalla ensimmäinen Myrskyluoto-sarjan kirja "Vägen till Stormskäret" ilmestyi vuonna 1968. Kirja ilmestyi suomeksi vuonna 1974 nimellä "Tie Myrskyluodolle". Hänen kirjansa käsittelevät saariston menneen ajan elämää ja ne perustuvat Blomqvistin ja hänen sukulaistensa kokemuksiin. Esimerkiksi "Anna Beata" -romaanisarjan päähenkilön esikuvana oli Blomqvistin oma isoäiti.


title: Anni Blomqvist

text: Myrskyluoto-sarja tunnetaan myös televisiosarjana Myrskyluodon Maija ja näytelmäversioina.


title: Yrjö Welling

text: Yrjö Welling (15. helmikuuta 1885 Kirvu – 2. maaliskuuta 1963 Valkeakoski) oli maanviljelijä ja sosialidemokraattien pitkäaikainen kansanedustaja.


title: Yrjö Welling

text: Wellingin vanhemmat olivat maanviljelijä Juho Welling ja Maria Mätinki. Hän kävi kansakoulun sekä veistokoulun. Welling muutti Yhdysvaltoihin ja työskenteli siellä 14 vuotta. Palattuaan Suomeen hän toimi maanviljelijänä Kirvussa vuoteen 1944 saakka ja sen jälkeen Hyvinkäällä 1945–1947 ja Sääksmäellä vuodesta 1947.


title: Yrjö Welling

text: Welling oli SDP:n kansanedustajana vuosina 1922–1951 edustaen Viipurin läänin itäistä vaalipiiriä 1922–1945, Kymen läänin itäistä vaalipiiriä 1945–1948 ja Kymen läänin vaalipiiriä 1948–1951. Hän oli presidentin valitsijamiehenä vuosien 1925, 1931, 1937, 1940 ja 1943 presidentinvaaleissa ja oli myös Kirvun kunnanvaltuuston jäsenenä.


title: Yrjö Welling

text: Welling oli naimisissa vuodesta 1922 Helmiina Suomalaisen kanssa.


title: Oppiaine

text: Oppiaine (usein myös opetusaine) on nimetyn alan asioiden ja tietojen suunnitelman mukaiseen opetusohjelmaan kuuluva kokonaisuus.


title: Oppiaine

text: Perusopetuksen opetussuunnitelman perusteiden mukaiset aineet, joita opetetaan perusasteella (alakoulu, luokat 1–6):


title: Oppiaine

text:
> A1-kieli (3.–9.)
> A2-kieli vapaaeht. (5.–9.)


title: Oppiaine

text:
yläkoulu, luokat 7–8:
> A1-kieli (3.–9.)
> A2-kieli vapaaeht. (5.–9.)
> B1-kieli (7.–9.) (katso "Toinen kotimainen kieli")
> B2-kieli vapaaeht. (8.–9.)
Lisäksi on valittavissa valinnaisaineita, joista OPS sanoo seuraavaa: ""Perusopetuksen valinnaisten aineiden tehtävä on syventää ja laajentaa perusopetuksen yhteisten oppiaineiden, erityisesti taide- ja taitoaineiden, mukaan luettuna kotitalous, sekä haluttaessa aihekokonaisuuksien tietoja ja taitoja oppilaan valinnan mukaisesti. Valinnaisten aineiden tehtävä on myös antaa oppilaalle mahdollisuus syventää harrastuksiaan ja löytää uusia kiinnostuksen kohteita. Valinnaisten aineiden tulee tukea perusopetuksen tavoitteita.""


title: Manuel Martínez

text: Manuel Martínez Gutiérrez (s. 7. joulukuuta 1974 León) on espanjalainen kuulantyöntäjä.


title: Manuel Martínez

text: Martínez voitti vuoden 1992 Soulin nuorten MM-kilpailuissa kuulantyönnön hopeaa tuloksella 18,14 metriä. Seuraavana vuonna hän voitti San Sebastiánin nuorten EM-kilpailuissa kultaa tuloksella 19,02 ja sijoittui Stuttgartin MM-kilpailuissa yhdenneksitoista työnnettyään 19,03. Vuonna 1995 hän työnsi Barcelonan sisäratojen MM-kilpailuissa neljänneksi tuloksella 19,97, mutta karsiutui loppukilpailusta Göteborgin ulkoratojen MM-kilpailuissa. Vuonna 1997 hän oli Pariisin sisäratojen MM-kilpailuissa viides tuloksella 20,37 ja karsiutui loppukilpailusta Ateenan ulkoratojen MM-kilpailuissa.


title: Manuel Martínez

text: Vuonna 1999 työnsi Maebashin sisäratojen MM-kilpailuissa neljänneksi tuloksella 20,79. Vuonna 2000 hän saavutti hopeaa Gentin sisäratojen EM-kilpailuissa. Sydneyn olympialaisissa hän oli kuudes. Seuraavana vuonna hän voitti MM-pronssia Lissabonin sisäratojen MM-kilpailuissa. Martínez voitti 3. maaliskuuta – 21. heinäkuuta 16 peräkkäistä kuulakilpailua, muun muassa Euroopan cupin tuloksella 21,03. Hän voitti samana vuonna Välimeren kilpailut ja oli Edmontonin MM-kilpailuissa neljäs. Vuoden päätteeksi hänet valittiin Espanjan vuoden yleisurheilijaksi.


title: Manuel Martínez

text: Martínez voitti vuonna 2002 EM-kultaa Wienin sisäratojen EM-kilpailuissa työnnettyään 21,26 metriä. Ulkoradoilla hän sijoittui Münchenin EM-kilpailuissa viidenneksi ja Yleisurheilun maailmancupissa kuudenneksi. Seuraavana vuonna hän oli toinen Euroopan sisäratojen cupissa. Birminghamin sisäratojen MM-kilpailuissa hän voitti MM-kultaa. Myöhemmin samana vuonna hän voitti Euroopan cupin, mutta karsiutui loppukilpailusta Pariisin ulkoratojen MM-kilpailuissa. Kauden lopussa hän työnsi neljänneksi. Martínez sijoittui vuonna 2004 viidenneksi Budapestin sisäratojen MM-kilpailuissa. Ateenan olympialaisissa 2004 hän oli alun perin neljäs, mutta nousi pronssimitalistiksi vuonna 2013 Juri Bilonohin hylkäyksen jälkeen. Vuoden 2004 hän oli kolmas.


title: Manuel Martínez

text: Martínez voitti vuonna 2005 pronssia Madridin sisäratojen EM-kilpailuissa. Hän työnsi Euroopan talviheittocupissa kolmanneksi ja Euroopan cupissa toiseksi, mutta karsiutui loppukilpailusta Helsingin MM-kilpailuissa. Seuraavana vuonna hän sijoittui Moskovan sisäratojen MM-kilpailuissa kuudenneksi sekä Euroopan talviheittocupissa viidenneksi. Myöhemmin samana vuonna hän työnsi Euroopan cupin superliigassa toiseksi, Göteborgin EM-kilpailuissa yhdeksänneksi ja kahdeksanneksi. Vuonna 2007 hän karsiutui loppukilpailusta Birminghamin sisäratojen EM-kilpailuissa ja sijoittui kolmanneksi Euroopan talviheittocupissa. Vuonna 2008 hän karsiutui loppukilpailusta Valencian sisäratojen MM-kilpailuissa ja Pekingin olympialaisissa. Seuraavana vuonna hän oli kuudes Torinon EM-hallikilpailuissa sekä toinen Euroopan talviheittocupissa ja Euroopan joukkuemestaruuskilpailuissa. Hän karsiutui loppukilpailusta Berliinin MM-kilpailuissa 2009, Barcelonan EM-kilpailuissa 2010 ja Pariisin sisäratojen EM-kilpailuissa 2011.


title: Manuel Martínez

text: Martínez on voittanut 31 aikuisten Espanjan-mestaruutta kuulantyönnössä. Sisäradoilla 16 kertaa vuosina 1993–2008 ja ulkoradoilla 15 kertaa vuosina 1993–1998, 2000–2006 ja 2008–2009. Aikuisten Espanjan ennätystä hän paransi sekä sisäradoilla että ulkoradoilla 16 kertaa. Hän työnsi ensimmäisenä espanjalaisena kuulaa yli 19, 20 ja 21 metriä.


title: Manuel Martínez

text: Martínez ilmoitti huhtikuussa 2011 lopettavansa huippu-uransa.


title: Hilma Koivulahti-Lehto

text: Hilma Koivulahti-Lehto (24. huhtikuuta 1881 Virrat – 27. syyskuuta 1955 Virrat) oli pienviljelijä ja sosialidemokraattien pitkäaikainen kansanedustaja.


title: Hilma Koivulahti-Lehto

text: Koivulahti-Lehdon äiti oli torpparin tytär Karoliina Koivulahti. Hän kävi kansakoulun ja työskenteli aluksi palvelijana ja vuodesta 1918 toimi pienviljelijänä Virroilla.


title: Hilma Koivulahti-Lehto

text: Koivulahti-Lehto oli siviiliavioliitossa työmies Heikki Lehdon kanssa, joka kuoli nälkään 29. kesäkuuta 1918 Tampereen vankileirillä. Heillä oli kolme lasta, joista Koivulahti-Lehdon ollessa leirillä syntynyt kuoli seuraavana vuonna, Heikki kuoli 11-vuotiaana 1924, eloon jäi Ahti Wakaa Kullervo.


title: Hilma Koivulahti-Lehto

text: Suomen sisällissodan aikana valkoinen osapuoli vangitsi Koivulahti-Lehdon tämän kotona Virroilla maaliskuussa 1918, ja kesäkuussa hän synnytti poikalapsen Kurikan vankileirillä. Hänelle yritti saada kuolemanrangaistusta lainopin ylioppilas Eino A. Carlstedt, jolla päinvastaisista väitteistään huolimatta oli henkilökohtaista kaunaa Koivulahti-Lehtoa vastaan, mutta Valtiorikosoikeus vapautti Koivulahti-Lehdon 23.8.1918.


title: Hilma Koivulahti-Lehto

text: Koivulahti-Lehto oli SDP:n kansanedustajana vuosina 1919–1945 ja 1948–1951 Vaasan läänin itäistä vaalipiiristä. Hän oli presidentin valitsijamiehenä vuosien 1925, 1937, 1940, 1943 ja 1950 presidentinvaaleissa ja oli myös Virtain kunnanvaltuuston ja kunnallislautakunnan jäsenenä.


title: Hilma Koivulahti-Lehto

text: Koivulahti-Lehto oli naimisissa vuodesta 1912 Heikki Lehdon kanssa.


title: Zimbabwen jalkapallomaajoukkue

text: Zimbabwen jalkapallomaajoukkue on Zimbabwen kansallinen edustusjoukkue jalkapallossa. Joukkuetta hallinnoi Zimbabwen jalkapalloliitto ("Zimbabwe Football Association"). Zimbabwe ei ole kertaakaan esiintynyt jalkapallon maailmanmestaruuskilpailuissa, ja Afrikan-mestaruuskilpailuissakin vain kaksi kertaa, vuosina 2004 sekä 2006. Sen tie kilpailuissa on päättynyt aina ensimmäiselle kierrokselle.


title: Trombi (vuoristorata)

text: Trombi on Särkänniemessä sijaitseva vuoristorata. Se on suunnitellut saksalainen Büro Stengel. Rata otettiin käyttöön 30. huhtikuuta 2005. Se on Suomen ensimmäinen niin kutsuttu "lentävä vuoristorata", jossa matkustajat ovat vaaka-asennossa vaunun sisällä. Yhteen vaunuun mahtuu rinnakkain neljä matkustajaa.


title: Trombi (vuoristorata)

text: Roller Coaster Databasen sivu Trombista


title: Nikamansolmujen välinen liitos

text: Nikamansolmujen välinen liitos () muodostuu kahden peräkkäisen selkänikaman solmujen välille. Se ei oikeammin ole varsinainen nivel, vaan se muodostuu rustoisesta liitoksesta. Nikamavälilevy yhdistää rustoliitokseen osallistuvien selkänikamien solmut toisiinsa.


title: Johan Gullichsen

text: Johan Erik "Jussi" Gullichsen (s. 28. kesäkuuta 1936 Pihlava, Porin maalaiskunta) on Teknillisen korkeakoulun selluloosatekniikan emeritusprofessori.


title: Johan Gullichsen

text: Gullichsen kirjoitti ylioppilaaksi Grankulla samskolasta 1955 ja valmistui Åbo Akademista diplomi-insinööriksi 1962.


title: Johan Gullichsen

text: Gullichsen työskenteli Keskuslaboratorio tutkimusassistenttina (1962–1964) ja tutkijana (1989–). Hän oli Ekonon projekti-insinööri 1964–1971 ja toimi perustamansa Arhippainen, Gullichsen & Co -konsulttiyrityksen toimitusjohtajana vuodesta 1970–. Tässä tehtävässä hän on auttanut metsäteollisuusyhtiöitä ratkaisemaan laatuun ja ympäristöön liittyviä ongelmia. Gullichen toimi Teknillisen korkeakoulun professorina vuosina 1989–1999. Tällöin hän johti puunjalostustekniikan laitosta vuosina 1990-1992 ja prosessi- ja materiaalitekniikan laitosta 1993–1996.


title: Johan Gullichsen

text: Gullichsen kehitti 1970-luvulla paperin valmistustavan merkittävällä tavalla uudistaneen ja kierrätyspaperin uusiokäytössä erityisen tärkeän keskisakeusteknologian eli mc-tekniikan. Se on pumppaustekniikka, jonka avulla saadaan kohennettua sellun laatua ja vähennettyä sellun tuottamisen vahingollisia ympäristövaikutuksia. Hän on rekisteröinyt yli 60 patenttia ja julkaissut yli 180 artikkelia.


title: Johan Gullichsen

text: Gullichsen on toiminut lukuisissa luottamustehtävissä. Hän oli A. Ahlström Osakeyhtiön (myöhemmin Ahlstrom Oyj:n) hallituksen jäsen (1970-1987) ja puheenjohtaja (1987-1998). Lisäksi hän on ollut Cartiere Bosso SpA:n hallituksen jäsen (1979–1985) ja puheenjohtaja (1985–1993). Hän oli Walter Ahlströmin säätiön hallituksen puheenjohtaja (useita vuosia vuodesta 1980–), Kämmerer GmbH:n hallituksen jäsen (1981–1993), Oy Artek Ab:n hallituksen jäsen (1990–1996) ja Oy Galerie Artek Ab:n (1990–). Hän oli R. Bäckströmin säätiön puheenjohtaja (vuodesta 1990–), Suomen luonnonvarain tutkimussäätiön hallituksen jäsen (1990–) ja Nottbäck-säätiön hallituksen jäsen (1992–).


title: Johan Gullichsen

text: Gullichsenille myönnettiin Vuoden insinöörityöpalkinto 1984 ja arvostettu Marcus Wallenberg -palkinto 1986. Hän on Svenska tekniska vetenskapsakademi i Finlandin jäsen (puheenjohtaja useita vuosia vuodesta 1995) ja Ruotsin kuninkaallisen insinööritieteiden akatemian jäsen (1987-). Vuonna 1988 hänet nimitettiin Åbo Akademin kunniatohtoriksi. Hän on saanut Suomen Valkoisen Ruusun ritarikunnan ensimmäisen luokan ritarin kunniamerkin. Hän sai Suomen Paperi-insinöörien yhdistyksen Lampén-mitalin 2004. Hänet otettiin mukaan paperiteollisuuden Hall of Fameen 2005. Vuonna 2007 hänelle myönnettiin Matti Sundbergin laaturahaston 5 000 euron laatupalkinto.


title: Johan Gullichsen

text: Johan Gullichsen on harrastanut kilpapurjehdusta 1950-luvulta lähtien. Hän osallistui vuonna 1964 Tokion kesäolympialaisissa 5.5m-luokkaan yhdessä Juhani Salovaaran ja Peter Fazerin kanssa sijoittuen kuudenneksi.


title: Johan Gullichsen

text: Vuonna 2005 Gullichsen miehistöineen saavutti Sydneyssä järjestetyissä 5,5m-luokan MM-kilpailuissa hopeaa.


title: Johan Gullichsen

text: Gullichsenin äiti on taidemesenaatti Maire Gullichsen ja isä Ahlström-yhtiöiden johtajana toiminut vuorineuvos Harry Gullichsen. Professorit Lilli Alanen ja Kristian Gullichsen ovat hänen sisaruksiaan. Johanin vaimo Anna Gullichsen on työskennellyt mm. Galerie Artekissa ja heidän tyttärensä Johanna Gullichsen on tekstiilisuunnittelija. 1990-luvun alusta Johan Gullichsen on asunut Palikaisissa Somerolla, mistä hänen vaimonsa Anna on kotoisin.


title: Amiraalisenaatti

text: Amiraalisenaatti tai sapelisenaatti on Suomen senaatista ja varsinkin sen talousosastosta toisen sortokauden aikana 1909–1917 käytetty nimitys.


title: Amiraalisenaatti

text: Kun suomalaisten puolueiden edustajat – sekä perustuslailliset että aiemmin myöntyväisyyslinjaa kannattaneet vanhasuomalaiset – olivat vuoden 1909 aikana eronneet senaatin talousosastosta, nimitettiin uusiksi senaattoreiksi pääasiallisesti pitkään Venäjän armeijassa ja laivastossa palvelleita upseereita sekä suomenvenäläisiä, joilla oli Suomen kansalaisuus. Näin varmistettiin Suomen senaatin pysyminen lojaalina Venäjän hallituksen yhtenäistämispolitiikalle. Vuonna 1912 säädetty yhdenvertaisuuslaki mahdollisti jo puhtaasti venäläistenkin henkilöiden nimittämisen korkeisiin suomalaisiin virkoihin, kuten senaattiin. Senaatin oikeusosastoa ei kuitenkaan venäläistetty talousosaston tavoin, vaan se saatiin edelleen täytettyä suomalaisilla juristeilla.


title: Amiraalisenaatti

text: Amiraalisenaatilla ehti olla kaksi vakinaista varapuheenjohtajaa, Vladimir Markov (1909–1913) ja Mihail Borovitinov (1913–1917). Borovitinov pidätettiin ja koko senaatti joutui eroamaan maaliskuussa 1917 välittömästi Venäjällä tapahtuneen helmikuun vallankumouksen jälkeen. Myöhemmin itsenäisessä Suomessa valtio kieltäytyi maksamasta eläkkeitä amiraalisenaatin jäseninä toimineille, koska heitä pidettiin laittomasti virkoihinsa nimitettyinä.


title: Johannes Drost

text: Johannes Drost (22. kesäkuuta 1880, Rotterdam - 18. syyskuuta 1954, Rotterdam) oli alankomaalainen uimari, joka edusti kotimaataan kesäolympialaisissa 1900 Ranskan Pariisissa. Hän sijoittui siellä 200 metrin selkäuinnissa kolmanneksi ajalla 3.01,0.


title: Inducks

text: International Network of Disney Universe Comic Knowers and Sources (INDUCKS, myös Inducks tai I.N.D.U.C.K.S.) on projekti, jonka tarkoituksena on luoda tietokanta kaikista Disneyn sarjakuvista. Projekti on kerännyt tietoa yli 100 000 erillisestä Disney-julkaisusta ympäri maailmaa. Projektin aloitti alankomaalainen Harry Fluks vuonna 1994.


title: Inducks

text: Inducksiin rekisteröitynyt käyttäjä voi päivittää sinne omia kokoelmiaan, katsella millä sijalla on kokoelmalistalla ja paljonko muilla on julkaisuja. Rekisteröitymiseen ei tarvitse lisätä tietojaan, vain pelkkä käyttäjänimi ja sille salasana. Inducksissa on tietoja myös tulevista julkaisuista, ei pelkästään jo ilmestyneistä.


title: Inducks

text: Nimi Inducks on humoristinen yhdistelmä englannin sanoista "index" ’hakemisto’ ja "duck" ’ankka’. Jälkeenpäin nimen selitettiin olevan lyhenne, samaan tapaan kuin sudenpentujen huvittavat arvonimet.


title: Nikamien välinen nivel

text: Nikamien välinen nivel () liittää peräkkäiset selkänikamat toisiinsa.


title: Glenn Beringen

text: Glenn Beringen (16. syyskuuta 1964, Adelaide) on entinen australialainen uimari ja olympiamitalisti. Hän oli 1980-luvun alun hallitsevia rintauimareita yhdessä Kanadan Victor Davisin ja Ison-Britannian Adrian Moorhousen kanssa.


title: Glenn Beringen

text: Beringenin kansainvälinen arvokilpailudebyytti tapahtui vuonna 1982, kun hän osallistui Kansainyhteisön kisoihin Brisbanessä. Hän sijoittui siellä 200 metrin rintauinnissa toiseksi, häviten Kanadan Davisille 2,81 sekuntia. Kaksi vuotta myöhemmin Los Angelesin olympialaisissa sama järjestys toistui, tällä kertaa Beringen hävisi Davisille 2,45 sekuntia, mikä oli suurin ero voittajan ja hopeamitalistin välillä rintauintimatkoilla puoleen vuosisataan. Beringen osallistui olympialaisissa myös 200 metrin sekauintiin, mutta karsiutui siinä alkuerissä.


title: Glenn Beringen

text: Olympialaisetn jälkeen Beringen palkattiin valmentajaksi Etelä-Australian urheiluinstituuttiin. Hänen valmennettaviaan ovat olleet muun muassa olympiavoittajat Petria Thomas sekä Sarah Ryan. Hän valmensi instituutissa vuodesta 1991 vuoteen 2002 saakka, Australian urheiluinstituuttiin valmentajaksi. Hän lopetti valmentamisen vuonna 2004, ja muutti takaisin kotikaupunkiinsa Adelaideen.


title: Clodia Pulchra

text: Clodia Pulchra (syntyi 57 eaa./56 eaa.) oli Gaius Octaviuksen, tulevan keisari Augustuksen, ensimmäinen vaimo. Clodia oli Fulvian ja Publius Clodius Pulcherin tytär.


title: Clodia Pulchra

text: Fulvian kolmas mies oli Marcus Antonius. Clodia meni naimisiin Octaviuksen kanssa kun Antonius, Octavius ja Lepidus muodostivat toisen triumviraatin vuonna 44 eaa. Avioliiton oli tarkoitus vahvistaa liittolaisten välisiä siteitä. Lepidus oli tarjonnut Octaviukselle vaimoksi oman vaimonsa siskontytärtä Serviliaa, mutta Octavius valitsi Clodian. Octavius erosi kuitenkin Clodiasta sen jälkeen kun Fulvia ja Antoniuksen veli Lucius Antonius aloittivat sodan häntä vastaan. Clodian elämästä tämän jälkeen ei tiedetä mitään.


title: Renate Kohn

text: Renate Kohn (s. 1947 Wiesbaden, Saksa) on saksalainen näyttelijä. Hänet tunnetaan parhaiten roolistaan rikossarjassa "Kahden keikka", jossa hän näytteli sarjassa Markus Lessingin sihteeriä Helga Sommeria. Kohn esiintyi "Kahden keikassa" vuosina 1984–2008. Hän on näytellyt urallaan paljon myös muissa rikossarjoissa. "Kahden keikan" lisäksi hän on esiintynyt sarjoissa "Tatort" ja "Polizeiruf 110". Kohn on näytellyt sarjoissa ja elokuvissa 1970-luvulta lähtien. Hän on näytellyt myös teatterissa. Kohn opiskeli konsevatoriossa Wiesbadenissa vuosina 1966–1969, ennen näyttelijänuraansa. Hän osaa puhua äidinkielensä lisäksi englantia ja ranskaa. Thomas Wernicke on hänen agenttinsa. Kohnilla on yksi vuonna 1974 syntynyt tytär. Hän harrastaa laskettelua ja asuu Kölnissä.


title: Lannenikama-ristiluunivel

text: Lannenikama-ristiluunivel () yhdistää toisiinsa viimeisen lannenikaman solmun ja ristiluun.


title: Ken Doherty

text: Ken Doherty (s. 17. syyskuuta 1969) on irlantilainen snooker-ammattilainen. Hän on ainut pelaaja, joka on voittanut kolme eri maailmanmestaruutta: amatöörien maailmanmestaruus vuonna 1989, alle 21-vuotiaiden maailmanmestaruus vuonna 1989 sekä maailmanmestaruus vuonna 1997. Doherty tunnetaan myös lempinimellä "The Darling of Dublin". Urallaan Doherty on tehnyt 337 sadan pisteen ylittävää lyöntisarjaa ammattilaisturnaustasolla .


title: Ken Doherty

text: Ken Doherty voitti ensimmäisen ranking-turnauksensa jo vuonna 1993 voittaen "Regal Welsh Open"-turnauksen. Samana vuonna hän voitti myös "Scottish Masters"-turnauksen ja uusi voittonsa vielä seuraavanakin vuonna.


title: Ken Doherty

text: Vuonna 1996 Doherty voitti ensimmäisen kerran "Premier League"-kutsuturnauksen, joka ei kuulu pääkiertueen kalenteriin, mutta on perinteinen ammattilaisturnaus. Finaalissa kaatui Steve Davis erin 10-5.


title: Ken Doherty

text: Vuonna 1997 "Horace Lindrumin" (Australia) ja Cliff Thorburnin (Kanada) jälkeen Doherty oli vasta kolmas Yhdistyneiden kansakuntien ulkopuolelta tuleva maailmanmestari. Finaalissa hän voitti 1990-luvun hallitsijan Steven Hendryn erin 18-12. Samana vuonna hän voitti myös "Malta Grand Prix"-turnauksen. Heti seuraavana vuonna Doherty pelasi itsensä toisen kerran MM-finaaliin, mutta hävisi sen John Higginsille.


title: Ken Doherty

text: Vuonna 1998 Doherty voitti toisen kerran "Premier League"-turnauksen, jonka finaalissa hän kaatoi Jimmy Whiten selkein lukemin 10-2.


title: Ken Doherty

text: Vuonna 2000 Doherty saavutti kolmannen ranking-turnausvoittonsa "Malta Grand Prix"-turnauksessa.


title: Ken Doherty

text: Vuonna 2001 Doherty voitti toisen kerran "Regal Scottish Open"-turnauksen ja samalla kaudella hän voitti toisenkin ranking-turnauksen, joka oli "Thailand Masters".


title: Ken Doherty

text: Vuonna 2003 Doherty saavutti kolmannen maailmanmestaruus-finaalinsa, jossa kuitenkin Mark Williams oli parempi. Tie finaaliin kävi monien tiukkojen taisteluiden kautta, sillä aiemmat pelit Graeme Dottia ja Shaun Murphya vastaan venyivät aina viimeiseen ja ratkaisevaan erään. Myös ottelu John Higginsia vastaan oli kovaa taistelua: Doherty johti jo erin 10-0, mutta Higgins nousi vielä 10-7 -tilanteeseen. Semifinaalissa Doherty oli 9-15 -takaa-ajoasemassa, mutta voitti Paul Hunterin erin 17-16. Tässä turnauksessa Doherty pelasi enemmän eriä kuin kukaan aikaisemmin yhden turnauksen aikana. Finaalissakin Doherty nousi vielä 11-4 -takaa-ajoasemasta tasatilanteeseen 12-12, mutta Williams voitti lopulta 18-16.


title: Ken Doherty

text: Keskinkertaisesti alkanut kausi 2005/2006 huipentui Dohertyn osalta "Malta Cup"-turnauksen voittoon helmikuussa 2006, jolloin hän voitti finaalissa John Higginsin. Doherty oli koko pelin alun häviöllä, mutta taisteli itsensä kuitenkin lopulta ranking-turnauksen voittajaksi viiden vuoden tauon jälkeen . Voittoaan hän kuvaili tärkeimmäksi maailmanmestaruuden jälkeen.


title: Ken Doherty

text: Vuoden 2006 maailmanmestaruusturnauksessa Doherty pääsi neljännesfinaaliin asti, jossa Marco Fu voitti hänet erin 13-10. Kauden päätteeksi hän oli ranking-listalla sijalla 2, joka on hänen paras listasijoituksensa.


title: Ken Doherty

text: Kaudella 2006/2007 Doherty aloitti vakuuttavasti neljännesfinaalipaikalla "Northern Ireland Trophy"-, "Saga Insurance Masters"- sekä "Malta Cup"-turnauksessa. Maailmanmestaruuskisoissa Doherty kuitenkin putosi jo ensimmäisellä kierroksella.


title: Ken Doherty

text: Vuosina 2006 ja 2007 Doherty voitti Irlantilaisten ammattilaispelaajien "Irish Professional Snooker Championship"-turnauksen, joka on kutsuturnaus .


title: Ken Doherty

text: Syksyllä 2007 Doherty voitti ensimmäisen kerran "Pot Black"-turnauksen voittaen finaalissa Shaun Murphyn . Kausi 2007/2008 ei ole Dohertyn osalta sujunut ranking-turnausten osalta kehuttavasti, vaikka "Malta Cup"-turnauksessa hän olikin jälleen finaalissa Murphyn kanssa. Kauden päätteeksi Doherty putosi 16 parhaan joukosta ranking-listalla.


title: Ken Doherty

text: Kausi 2008/2009 ei käynnistynyt Dohertyn osalta nousujohteisesti, sillä vaikka "Northern Ireland Trophy"-turnauksessa hän voitti ensimmäisen karsintaottelunsa edeten 32 parhaan joukkoon, hän hävisi toisen ottelunsa. "Shanghai Masters"- ja "London Royal Watches Grand Prix"-turnauksen karsinnoissa Doherty hävisi jo ensimmäisen ottelunsa saavuttaen näin ainoastaan minimaalisen ranking-pistepotin näistä turnauksista. Mollivoittoinen peli jatkui ranking-osakilpailuissa, "World Series"-osakilpailun finaalipaikasta huolimatta, ensi kertaa pelatussa "Bahrain Championship"-turnauksessa, jossa Doherty hävisi taas ensimmäisen ottelunsa. Kauden päättävä maailmanmestaruusturnauskaan ei tuottanut menestystä ja pitkän aikaa 16. parhaan joukossa ranking-listalla majaillut Doherty putosi jopa sijalle 44. kauden päätteeksi joutuen näin pelaamaan kaksi karsintaottelua jokaisessa ranking-turnauksessa seuraavalla kaudella.


title: Ken Doherty

text: Kausi 2009/2010 käynnistyi edellistä pirteämmin, sillä kauden avaavassa Kiinan "Shanghai Masters"-turnauksessa Doherty selvitti ensin karsintansa ja eteni sitten aina neljännesfinaaliin saakka pudottaen mm. seuraavan "Grand Prix"-turnauksen voittajan Neil Robertsonin. Tässäkin turnauksessa Doherty pääsi pääsarjaan ja pudotti ensimmäisellä kierroksella parin vuoden ajan kovassa pelikunnossa olleen Mark Selbyn ensimmäisellä kierroksella. Doherty voitti pitkästä aikaa turnauksen, joka oli kuitenkin kutsuturnaussarjan "Pro Challenge Series" toinen turnaus "Pro Challenge 2". Finaalissa kaatui Martin Gould erin 6-2 . Vaikka syksyn päättävä "Pukka Pies UK Championship" tuottikin Dohertylle pettymyksen ja hän karsiutui pääsarjasta, nousi Doherty takaisin taistelemaan paikasta 32. parhaan joukossa ranking-listalla. Loppukauden esitykset riittivät sijoitukseen 30 .


title: Ken Doherty

text: Kausi 2010-2011 oli Dohertylle vaihteleva. Hänen parhaaksi saavutuksekseen jäi World Openin 32 joukkoon yltäminen. Hän pääsi mukaan myös Shanghai Mastersiin sekä China Openiin, jossa hän tosin karsiutui villi kortti -kierroksella. Maailmanmestaruuskisoista Doherty karsiutui häviten viimeisellä karsintakierroksella Jimmy Robertsonille 10-6.


title: Ken Doherty

text: Kausi 2011-2012 alkoi todella hyvin, sillä Doherty pääsi ensimmäisessä suuressa turnauksessa, Australian Openissa, jopa välieriin asti. Doherty kukisti Stephen Maguiren, Liang Wenbon sekä Mark Selbyn ennen kuin hävisi välierissä Mark Williamsille 6-2.


title: Ken Doherty

text: Doherty tunnetaan erittäin sinnikkäänä taistelijana ja taitavana taktisena pelaajana. Hänen pelityylinsä on erittäin varovainen, vaikka hän onkin taitava pussittaja. BBC'n kommentaattorit ovat äänestäneet Dohertyn parhaaksi "all-round"-pelaajaksi, eli pelaajaksi joka hallitsee jokaisen osa-alueen. Doherty taistelee epätoivoisessakin tilanteessa loppuun asti, eikä anna vastustajalleen mitään ilmaiseksi.


title: Ken Doherty

text: Vuonna 2000 Doherty epäonnistui "maksimibreikissä" 147 lyöden omalla pisteellään olevan mustan pallon ohi. Tämä mustan pallon ohilyönti "maksoi" hänelle 80000 punnan arvoisen urheiluauton. 140 pistettä kuitenkin riitti suurimman lyöntisarjan palkintoon, joka oli 19000 punnan suuruinen.


title: Ken Doherty

text: Ken Doherty vieraili Suomessa helmikuun puolivälissä vuonna 2010, jolloin hän osallistui monen muun ammattilaispelaajan kanssa "ProAm"-turnaukseen Finnish Snooker Challenge, joka järjestettiin Turussa biljardisalilla Sports Club Turku. Tapahtuman järjesti klubin omistaja Jyri Virtanen, joka itsekin osallistui päätapahtumaan. Suomen toistaiseksi ainut ammattilaisten pääkiertueella Robin Hull pudotti Dohertyn puolivälieräottelussa. Turnaukseen osallistuivat myös ammattilaispelaajat Alfie Burden, Ryan Day, Matthew Stevens, Joe Perry sekä kolminkertainen maailmanmestari Mark Williams. Tähän turnaukseen osallistui muitakin ulkomaalaispelaajia, kuten ammattilaisuraltaan eläkkeelle jäänyt Darren Morgan sekä tuore Euroopan mestari David Hogan.


title: Liisa Helminen

text: Liisa Helminen (s. 15. helmikuuta 1950 Turku) on suomalainen elokuvaohjaaja ja käsikirjoittaja.


title: Liisa Helminen

text: Helminen valmistui elokuvaohjaajaksi Taideteollisesta oppilaitoksesta vuonna 1972 ja maisteriksi sen seuraajasta Taideteollisesta korkeakoulusta vuonna 1993. Hän on erikoistunut erikoistunut erityisesti lastenelokuvien tekemiseen. Hänet muistetaan elokuvista "Kuningas jolla ei ollut sydäntä" (1981) ja "Pelikaanimies" (2004) sekä animaatiosarjoista "Turilas ja Jäärä" (2001) ja "Urpo ja Turpo" (1996–1997). Lisäksi hän on tehnyt yhdessä Tini Sauvon kanssa pala-animaation "Minulla on tiikeri" (1979) sekä tuottanut eräitä muita Sauvon animaatioita. Helminen on ohjannut myös pitkän dokumenttielokuvan "Matka on pitkä" (1993) sekä useita lyhyitä dokumentteja.


title: Liisa Helminen

text: Helminen on saanut elokuvataiteen valtionpalkinnon 1971, parhaan lyhytelokuvan Jussin 1979 ja parhaan lastenelokuvan Jussin 1983, valtion lastenkulttuuripalkinnon 1983, taiteen valtionpalkinnon 2001, Matti Pellonpää -palkinnon 2004, Humanismin käsi -palkinnon 2005 ja Hyvä teko lapselle -palkinnon 2008. Hänelle myönnettiin valtion taiteilijaeläke 2013.


title: Mathias Herrmann

text: Mathias Herrmann (s. 16. heinäkuuta 1962 Friedberg) on saksalainen näyttelijä, joka näytteli Josef Matulan työtoveria tohtori Johannes Vossia sarjassa Kahden keikka vuosina 1997–2000. Hahmon tilalle tuli tohtori Lessing (Paul Frielinghaus). Herrmann on näytellyt aktiivisesti parikymmentä vuotta sarjoissa ja elokuvatuotannoissa.


title: Rastaspenkojat

text: Rastaspenkojat eli viiriäistimalit, aikaisemmalta nimeltään ruohikkorastaat ("Cinclosoma") on pienikokoisten varpuslintujen suku. Niitä tavataan luonnonvaraisina ainoastaan Australaasiasta. Lajit elävät Australiassa, ja Uudessa-Guineassa. Linnut ovat arkoja, ja elävät pääosin maassa. Rastaspenkojat syövät myös maassa, usein hyönteisiä, mutta jotkin lajit syövät myös siemeniä. Pesä on kuppimainen ja yleensä maassa.


title: Rastaspenkojat

text: Rastaspenkojiin kuuluu 6 lajia:


title: Alva Colquhuon

text: Alva Colquhuon (30. maaliskuuta 1942) on entinen australialainen uimari ja olympiamitalisti.


title: Alva Colquhuon

text: Hän edusti Australiaa ensimmäisen kerran kansainvälisellä tasolla Brittiläisen imperiumin ja kansainyhteisön kisoissa Cardiffissa 1958. Hän osallistui siellä voitokkaaseen 4×110 jaardin vapaauintiviestiin yhdessä Dawn Fraserin, Lorraine Crappin sekä Sandra Morganin kanssa. Kyseisissä kilpailuissa hän voitti myös pronssia henkilökohtaisesta 110 jaardin vapaauinnista, heti Crappin sekä Fraserin jälkeen.


title: Alva Colquhuon

text: Rooman olympialaisissa kahta vuotta myöhemmin Colquhuon ui Australian joukkueen 4×100 metrin vapaauintiviestin ankkuriosuuden, tuoden joukkueen hienosti toiselle sijalle, 2,4 sekuntia Yhdysvaltain joukkueen jälkeen. Viestin muut osuudet uivat Fraser, Crapp sekä Ilsa Konrads. Colquhuon muistetaan hyvin ennen naisten 4×100 metrin sekauintiviestin välieriä Australian joukkueen kokoontumisessa tapahtuneesta riidasta, joka sai alkunsa, kun joukkueen johto olivat päättänyt Fraserin uivan viestin perhosuintiosuuden, koska Australian ykkösnaisperhosuimari Jan Andrew'tä haluttiin säästää illalla myöhemmin illalla käytyyn 100 metrin perhosuintiin. Fraser suuttui tästä ja löi Andrewtä tyynyllä. Tällöin Colquhuon tarjoitui uimaan perhososuuden. Andrew korvasi kuitenkin Colquhuonin finaalissa, jossa Australian joukkue otti hopeaa.


title: Nuorttijärvi

text: Nuorttijärvi (, ) oli Tuulomajoen vesistön keskusjärvi Venäjän Lapissa, nykyisessä Kuolan piirissä. Se jäi laajan Ylä-Tuuloman tekojärven alle, kun Tuulomajoki padottiin 1960-luvulla. Järveen laskivat Lutto ja Nuorttijoki. Osa venäläislähteistä käyttää yhä järven nimeä. Järven pinta-alaksi kerrotaan 78,9 km (joka on vain osa tekojärven alasta) ja 17 500 valuma-alueeksi km.


title: Veho

text: Veho Oy Ab on alun perin vuonna 1939 Mercedes-Benzin maahantuontia varten perustettu yritys. Nykyään Veho-konserni on liikevaihdolla mitattuna suurimpia autoalan yrityksiä, joka Mercedeksen lisäksi toimii Smartin maahantuojana. Lisäksi Veholla on vahva asema autojen vähittäiskaupassa.


title: Veho

text: Veho-konserni on suomalainen autokaupan konserni, joka toimii myös Baltiassa ja Ruotsissa. Veho perustettiin 1939 Mercedes-Benzin maahantuojaksi Suomeen. Nykyään konsernilla on useita päämiehiä ja sen liiketoiminta koostuu sekä henkilöautojen että hyötyajoneuvojen maahantuonnista, vähittäismyynnistä ja huoltotoiminnasta niihin liittyvine palveluineen.


title: Veho

text:
Ennen Vehon perustamista Mercedes-Benzin maahantuojana Suomessa oli toiminut Sergei Nikolajeffin autoliike, joka edusti myös General Motorsin autoja. 1930-luvun lopulla Nikolajeff sai toiselta päämieheltään toivomuksen keskittyä jommankumman konsernin autoihin, ja liikkeen pääomistajiin kuuluneen Walter Greulingin aloitteesta perustettiin uusi Mercedes-Benzin maahantuontia harjoittava yhtiö Oy Veho Ab. Perustamiskokous pidettiin Hotelli Kämpissä Helsingissä. Vehon hallituksen ensimmäiseksi puheenjohtajaksi valittiin Yhdyspankin pääjohtaja Göran Ehrnrooth, joka toimi tehtävässä vuoteen 1949 saakka.
Hyvin alkanut toiminta keskeytyi toisen maailmansodan sytyttyä ja pääsi jatkumaan vuonna 1945 autojen varaosien tuonnilla. Vasta vuonna 1951 Suomeen tuotiin ensimmäiset uudet Mercedes-Benz -henkilöautot toisen maailmansodan jälkeen. Vehon pääkonttori siirtyi vuonna 1957 Helsingin Kamppiin rakennettuun Autotaloon. Ensimmäiset omat sivuliikkeensä Veho avasi Tampereella ja Kouvolassa vuonna 1964.


title: Veho

text: Vehon markkinoimiin automerkkeihin ovat kuuluneet myös Austin (1945–1971), Kaiser (1945–1953), Willys (1953–1956), DKW/Audi (1961–1974), NSU (1966–1974), BMW (1975–1994) ja Fiat (1987–1992). Japanilaisen Hondan tuonti siirtyi Veholle vuonna 1976. Vuoteen 1967 saakka Veho toi maahan myös brittiläisiä David Brown -traktoreita ja vuosina 1975–1994 myös BMW-moottoripyöriä. 1980-luvulla Vehon koko osakekanta oli edelleen Walter Greulingin tyttären Dorrit Aminoffin ja tämän jälkeläisten omistuksessa. Vuonna 1982 Vehon liikevaihto oli 1,17 miljardia markkaa ja sen palveluksessa oli 1 201 työntekijää. BMW:n maahantuonti siirtyi Veholta valmistajan Suomeen perustamalle tytäryhtiölle vuonna 1995, mutta BMW-autoja ja -moottoripyöriä myytiin Vehon jälleenmyyntiverkoston kautta vuoteen 1997 saakka. 1990-luvun lopussa avattiin Vehon uusi logistiikkakeskus Espoon Lommilassa.


title: Veho

text: Sana "veho" on latinaa ja tarkoittaa "minä kuljetan". Veho Henkilöautojen liiketoimintaan kuuluu Mercedes-Benz maahantuonti, markkinointi sekä jälleenmyynti. Jälleenmyynnistä vastaavat Veho-liikkeet sekä itsenäiset jälleenmyyjät. Smart maahantuonti ja jälleenmyynti (Veho-liikkeet). Citroën henkilöautojen ja tavara-autojen maahantuonnista ja markkinoinnista sekä jälleenmyynnistä vastaavat Veho-liikkeet ja itsenäiset jälleenmyyjät. Peugeotin henkilö- ja tavara-autojen maahantuonnista ja markkinoinmosta ja jälleenmyynnistä vastaavat itsenäiset jälleenmyyjät.


title: Veho

text: Veho-liikkeet toimivat Suomessa Mercedes-Benzin ja Citroënin henkilö- ja pakettiautojen jälleenmyyjänä. Näiden lisäksi liikkeissä myydään ja huolletaan Honda-, Ford- ja Škoda-autoja. Pääkaupunkiseudulla Veho-liikkeitä on neljä, ja lisäksi Veho-liikkeitä on Tampereella, Turussa ja Oulussa.


title: Veho

text:
Käytettyihin autoihin erikoistunut Vaihtoplus ja kaikille merkeille huoltoa tarjoava Huoltoplus–ketju ovat myös osa Vehon verkostoa. Sixt-autonvuokraus sekä pääkaupunkiseudun erilliset vauriokorjaamot täydentävät palveluja.
Veho Oy Ab:n Veho Hyötyajoneuvot tuo maahan ja markkinoi Mercedes-Benz-hyötyajoneuvoja pakettiautoista raskaisiin yhdistelmäajoneuvohin, erikoisajoneuvoja kuten paloautot ja ambulanssit, Setra-linja-autoja sekä Fuso Canter -mallistoa. Veho Hyötyajoneuvoilla on oma, maan kattava huolto ja korjaamoverkosto, joka toimii myös valtuutettuna Renault- ja Sisu-kuorma-autojen huoltoedustajana 15 paikkakunnalla.


title: Veho

text:
Henkilöautojen vähittäiskauppa muodostuu Veho-liikkeistä, Veho Vauriokorjaamoista ja Vaihtoplus-liikkeistä. Omia toimipisteitä on kaksitoista, jotka toimivat kuudella eri paikkakunnalla Suomessa. Veho Autotalot toimii konsernin maahantuomien merkkien lisäksi Hondan, Škodan ja Fordin jälleenmyyjänä.
Veho-ketjuun kuuluvat Helsingissä Veho Herttoniemi, Espoossa Veho Olari, Vantaalla Veho Koivuhaka ja Veho Mercedes-Benz Airport sekä Veho Tampere, Veho Turku (Raisio) ja Veho Oulu. Veho Vauriokorjaamot ovat Helsingissä Suutarilassa ja Espoossa Muuralassa.


title: Veho

text: Vaihtoplus on vaihtoautomyyntiin erikoistunut ketju jonka erikoisalaan kuuluvat käytetyt ajoneuvot ja niiden huoltotoiminnot. Toimipisteitä Vaihtoplus-ketjulla on Oulussa, Tampereella, Turussa sekä Vantaan Koivuhaassa.


title: Veho

text: Auto-Bon Oy maahantoi Citroënia vuodesta 1981. Vuonna 1992 yhtiölle valmistuivat omat toimitilat Vantaan Koivuhakaan. Emoyhtiö Korpivaara Oy muine merkkiedustuksineen jatkoi toimintaansa Vantaan Korsossa. 1. marraskuuta 1995 Toyota osti omat maahantuontitoimintonsa Korpivaaralta. Tämän jälkeen Auto-Bon jatkoi vielä lyhyen aikaa Amer-yhtymän osana, kunnes vuoden 1996 lopulla Oy Veho Ab osti Citroënin maahantuonti- ja vähittäismyyntitoiminnot. Auto-Bon Oy oli Vehon itsenäinen tytäryhtiö, kunnes se myytiin toukokuussa 2017 Bassadone Automotive Nordicille.


title: Veho

text: Assistor on auto- ja varaosalogistiikkapalveluita tarjoava yritys, joka on Veho Oy Ab:n tytäryhtiö. Autologistiikkakeskukset ovat Hangossa, Turussa ja Paldiskissa (Viro). Varaosalogistiikkakeskukset sijaitsevat Espoossa ja Vantaalla. Se on Suomen johtava autojen maahantuontikunnostuksia ja autologistiikkaa hoitava yritys, Assistorin kautta toimitetaan ajoneuvoja sekä Suomen että Baltian maiden markkinoille.


title: Veho

text: Maan Auto vastasi Peugeotin maahantuontitoiminnoista Suomessa toukokuuhun 2017 saakka, kunnes Peugeotin maahantuonti siirtyi Bassadone Automotive Nordicille. Maaliskuun lopussa 2010 Suomen Osuuskauppojen Keskuskunta SOK ilmoitti luopuvansa autojen maahantuonnista ja myi Veholle Peugeotin autojen ja varaosien maahantuontiyrityksen. Koko Maan Auton henkilöstö siirtyi kaupan mukana SOK:lta Vehon palvelukseen. Maan Autossa työskenteli 67 ihmistä.


title: Veho

text: Yhtiö harjoittaa Sixt-autonvuokraustoimintaa Suomessa. Sixt on laajentanut toimintaansa voimakkaasti ja nykyään Sixt-toimipisteitä on suurimmissa kaupungeissa ja lentokentillä kautta Suomen. Sixt tuottaa autonvuokrauspalvelut myös Veho Autotaloissa ja sen huoltokorjaamoissa.


title: Veho

text: Mercedes-Benz ja Fuso Canter -hyötyajoneuvojen sekä Setra-linja-autojen liiketoiminta, koko maan kattava huoltokorjaamo-verkosto, Sisu-kuorma-autojen varosa- ja huoltopalvelut, CharterWay autonvuokraus.


title: Veho

text: Veho-konserni toimii Citroënin maahantuojana myös Baltian maissa ja omia jälleenmyyntiliikkeitä täydentää Citroënin agenttiverkosto.


title: Veho

text: Veho Eesti AS toimii Virossa. Se on Citroënin maahantuoja ja lisäksi Tallinassa myös Hondan jälleenmyyjä.


title: Veho

text: SIA Veho toimii Latviassa. Se on Citroënin Latvian maahantuoja, joka hoitaa myös Liettuan Citroën-maahantuontitoiminnot. Toimipiste sijaitsee Latvian pääkaupungissa Riiassa.


title: Veho

text: Ruotsissa Veho toimii autojen jälleenmyyjänä Veho Bil AB:llä autotalot Tukholmassa, Karlstadissa ja Örebrossa. Merkkeinä Ruotsissa ovat Mercedes-Benz henkilö- ja hyötyajoneuvot sekä Nissan.


title: Zbigniew Seifert

text: Zbigniew Seifert (6. kesäkuuta 1946 − 15. helmikuuta 1979) oli puolalainen jazzviulisti ja saksofonisti


title: Zbigniew Seifert

text: Seifert soitti Tomasz Stańkon kvintetissä 1970-luvun alussa. Samoihin aikoihin hän jätti saksofonin ja keskittyi viulun soittamiseen. Hänen musiikkinsa otti paljon vaikutteita John Coltranesta. Seifertista tuli yksi tärkeimmistä moderneista jazz-viulisteista ennen kuin hän kuoli syöpään 1979.


title: Lahden Yöt

text:
Lahden Yöt on aikuisväestölle suunnattu kevyen musiikin kaupunkifestivaali Lahden keskustassa. Porilainen tuottaja Raimo Peltonen perusti festivaalin Lahden kauppatorille vuonna 2003.
Vuosien saatossa nelipäiväisestä tapahtumasta on tullut erittäin suosittu rock/pop-kaupunkifestivaali. Pääsylippuja myydään vuosittain iltakonsertteihin noin 10 000 kpl. Esiintyjäkaartiin kuuluu yleensä Suomen tunnetuimpia pop/rock-tähtiä.


title: Länsi-Yhdysvaltain Grand Prix 1976

text: Länsi-Yhdysvaltain Grand Prix 1976 oli Formula 1 -sarjan osakilpailu, joka ajettiin 28. maaliskuuta Long Beachin radalla. Kilpailun voitti sveitsiläinen Clay Regazzoni, jolle voitto oli kauden ensimmäinen. Kilpailu ajettiin kuumassa ja aurinkoisessa kelissä.


title: Paul Falk

text: Paul Falk (21. joulukuuta 1921 Dortmund, Saksa – 20. toukokuuta 2017 Queidersbach) oli saksalainen taitoluistelija. Falk ja parinsa Ria Baran olivat vuosien 1951 ja 1952 maailmanmestaripari ja Euroopan-mestaripari. He voittivat kultaa vuoden 1952 talviolympialaisissa Oslossa. He voittivat seitsemän Saksan-mestaruutta vuosina 1947–1952. Fal ja Baran avioituvat aktiiviuransa aikana. Falk oli myös rullataitoluistelun maailman- ja Euroopan-mestari.


title: Paul Falk

text: Falk nimettiin vuonna 1951 Saksan ”vuoden miesurheilijaksi”.


title: Leona Lewis

text: Leona Louise Lewis (s. 3. huhtikuuta 1985 Lontoo, Iso-Britannia) on englantilainen laulaja-lauluntekijä. Hän nousi kuuluisuuteen voitettuaan brittiläisen "The X Factor" -kykyjenetsintäohjelman vuonna 2006. Lewis on parhaiten myynyt Ison-Britannian "X Factoriin" osallistunut artisti ja hän on ensimmäinen brittiläinen naisartisti, jolla on kahdeksan top 5-hittiä. Leona Lewisin voittosingle ”A Moment Like This” rikkoi puolessa tunnissa julkaisunsa jälkeen maailmanennätyksen, sillä siitä myytiin yli 50 000 kappaletta. Lewisin esikoisalbumi "Spirit" julkaistiin vuonna 2007. Albumi menestyi hyvin ja sen ensimmäinen single ”Bleeding Love” sijoittui listaykköseksi yli 30 maassa ollen maailman eniten myynyt single vuonna 2008.


title: Leona Lewis

text: "Spiritin" jälkeen Lewis on julkaissut kaksi tavallista studioalbumia, "Echon" ja "Glassheartin", sekä joulualbumin "Christmas, with Love". Lisäksi hän on tehnyt kaksi konserttikiertuetta. Vuonna 2014 nähtiin Lewisin ensimmäinen elokuvarooli musikaalielokuvassa "Walking on Sunshine".


title: Leona Lewis

text:
Leona Lewis on tunnettu suuresta äänialastaan sekä tunteikkaista balladeistaan. Häntä on verrattu idoliinsa Whitney Houstoniin.
Leona Lewisilla on kymmenen top10-hittiä Isossa-Britanniassa. Hän on ollut ehdolla seitsemän Brit Awardin ja kolmen Grammy Awardin saajaksi. Lewisin tallenteita on myyty maailmanlaajuisesti yli 30 miljoonaa kappaletta.


title: Leona Lewis

text: Lewis syntyi guyanalaiselle nuorisotyöntekijänä työskentelevälle Arual Josiah ”Joe” Lewisille ja walesilaiselle sosiaalityöntekijä Maria Lewisille, jolla on italialais-irlantilaiset sukujuuret. Hänen vanhempansa ilmoittivat Leonan "Sylvia Young" -teatterikouluun. Lewis opiskeli myös "Italia Conti Academyssa", "The Ravenscout" -teatterikoulussa ja "BRIT"-koulussa, jossa hän oppi soittamaan muun muassa kitaraa ja pianoa. Lewis kirjoitti ensimmäisen kappaleensa 12-vuotiaana. Alkuaan hän harjoitteli oopperaa, mutta alkoi laulaa myös jazzia ja soulia päätyen lopulta popmusiikkiin. Valmistuttuaan "BRIT"-koulusta hän otti useita eri töitä rahoittaakseen demoalbumi "Twilightin" nauhoittamista. Yksikään Lewisin demokappaleista ei tuonut häntä kuuluisuuteen, joten hän suunnitteli musiikkiuran keskeyttämistä keskittyääkseen opiskeluun, mutta hänen poikaystävänsä suostutteli hänet osallistumaan "X Factorin "koelauluihin.


title: Leona Lewis

text: Leona Lewis on mezzosopraano ja hänen äänialansa käsittää neljä oktaavia. Lewis on saanut nuoruudessaan klassisen koulutuksen ja hän harjoittelee yhä joka viikko oopperalaulua. "The Daily Telegraphin" musiikkikriitikko Neil McCormick on ylistänyt Lewisin teknisiä taitoja. Hän kirjoitti: "Hänen äänialansa sallii hänen laulaa melodioita upeista alaäänistä korkeisiin falsettinuotteihin, jotka kumpuavat hienostunutta voimaa ja vaikuttavaa hallintaa kaikenlaisten vaihteluiden ja modulaatioiden kautta." Stephen Thomas Erlewine Allmusicista kuvaili Lewisin ääntä seuraavasti: "Lewis osaa laulaa korkeita nuotteja, mutta saa sen näyttämään helpolta. Hän ei koskaan kuormita ääntään. Toisin kuin useimmat laulajadiivat, hänen äänessään kuuluu ihmisyys, koska hän laulaa esittääkseen kappaleita, ei esitelläkseen ääntänsä. "Slant"-lehti kuvaili Lewisin ääntä "teknisesti nuhteettomaksi" ja vertasi hänen äänialaansa Mariah Careyn ääneen.


title: Leona Lewis

text: Lewis on uransa aikana laulanut muun muassa R&B:tä, poppia, dubstepia, soulia, elektronista musiikkia ja oopperalaulua. Hän on kertonut saaneensa vaikutteita musiikkiinsa eniten Mariah Careyltä ja Whitney Houstonilta, koska hänellä oli tapana nuoruudessaan kuunnella voimakkaita naislaulajia. Kolmanteen studioalbumiinsa hän mainitsi saaneensa vaikutteita Tracy Chapmanilta, Kate Bushilta ja Tears for Fearsilta.